url: =Kong Kawciik ~ Sia Francis Kham :: ZOMI DAILY\nposted on 21 August 2016 at 9:33 am Lomkholna: Article, Biakna, FrancisKham\nTopa Jesu in a nung zui te tha apaik ding sangh, lungkiat nagh in Kong kawciik ah lut kul ci in ong gen mawk. Tua ahih leh kong kawciik cih a gen nopna in bang hiam?\nKong kawciik or hamsatna lampi\nKong kawciik cih kammal in kong tanzau sangh lut ding hamsa zaw a ci gige ahihi. Mi a tamzaw in hamsatna thuak nuamlo in pelhnuam zaw aa, Jesu kongkhak a hi kong kawciik ah kuamah lut nuamlo hi ahihman in “ tawntung nuntakna lampi in, baih tuanlo in, ol no tak in ki ngahlo, hmsatna leh ki piakkhiatna neih kul cih na ahihi.\nGreek ten hamsa acih ciang ciang in “thlibo” na cih uh a, a khiatna in hamsatna khim bang zing a cih nopna ahihi. Tua hihman in topa Jesu in a nung a nuam nuam mi te hih bang in hong challenge :-\n“Ngia te’n om nangh kua nei, vasa ten bu nei in; mihing tapa in lungak nangh zongh neilo” Lk 9:59\n“A singlamteh pua aa, ka nung hong zuilo mi in, kei aa ding in ki lawmna neilo” Mt 10:38\n“Bawng lokhawhna len kawm ina nung lam a enmi pen pasian uk na tawh ki tuak lo” Lk 9:62\n“Kong kawciik tawn in na lutna ding un, hanciam un” Lk 13:23\nTua hihman in tawntung nuntakna ngahna ding in Halleluia!! Jesu gumpa, honpa in ka sang zo hi. Vantung gam ah ka min ki at zo hi cih aa ot ot ciang tawh ki ngah tuak lo in sep ding bawl ding tampi tak om tuak lai mawk hi.\nTua hihman in Pasian in tawntung nuntakna ih ngah na ding in Pasian DEIHNA ih thei aa, ih zuih ding ki sap tuak mawk hi.\nChristian piicing khat ahih nak leh ama leitung leh ci leh sa deihna te nial in Pasian deihna te a zui, Pasian deihna bang in gamtat ding a hanciam den ahih ding thupi hi. Banghang hiam cih leh Topa Jesu mahmah hih leitungah hong pailai in a PA kiang ah ‘ Nang mah in sem ding in nong piak nasep khempeuh sem khin ta ka hihman in leitungah na min a thangsak ka hihi: jn 17:4 na ci hi. Tua mah bang in ei te khat ciat zong Pasian deihna a sem ding in mawhpuak hong paih hi.\nI. Thuzui mi te tung hong piak mawhpuak\nEph 2:10 Ei te hong bawlpa pen Pasian hi a, jesu Christu tawh ii ki pawl ciang in ii nuntakna ah gamtat hoih a nei ding in ahong bawl ahihi.\nHebru 12;1 Tua ahihman in ei te in ikiim iipam ah hihzah in a tam teci nei ihih ciang in eite a hong dontangsak thei ne te khempeuh leh hong gak cip mawhna khialhna te khempeuh paikhia in , ii mai aa om taina ding lampi among dong in lungsim kip tak tawh tai ni.\nRom 12:2 Leitung Mini te gamtat bang in gamta kei un la, na lungsim uh ki khel in, Pasian ki phuahsa sak un. tua hi leh ahoih na te in bang hi a, bang te in amah lungkimsak in, bang te aki cing hiam ci in Pasian deihna na phawk thei ding uhhi.\nJermiah 10:23 Topa aw. mihing om dan, a ma uk theih ahih loh lam ka theita aa, ama kalsuan na ding ama geel theih hilo hi.\nII. Tua hih leh Pasian in ei te a koi ci nuntak ding in hong deih hiam?\nI Thes 4:3 “no te a siangtho in nungta in nuulehpaa mawhna tawh na ki pelh ding uh Pasian deih hi”\nI Pt 2:15 “ a siangtho gamtatna in Pasian deihna a hihi”\nTua ahihman in kong kawciik lampi in baihlo in zuih ding leh sep ding tampi om ahihman in tawntung nuntakna ih cih pen olno tak in ki ngah zo lo hi. Ahi zong mihing thagum tawh a piang zo lo thu te, Topa kha tha tawh ih nan zawh nangh in anuai a bang in nungta in ih gamtat ding leh Pasian ih zon ding ki sam hi.\nTopa muang in ( Late 37:3,32:8)\nTopa sungah lungdam thei in ( Late 37:4)\nNa vai khempeuh Topa ap in ( Late 37:5)\nTopa muang in la, daaitak in a mah ngak in ( Late 37:7)\nTpa deihna bang in ki ap in ( Rom 12:2)\nMawhna leh siatna te pelh in la, kha sung ah nung ta in ( Rom 12:2)\nTua hi leh Topa khunsa kong kawciik tawn in ama kiang azuan zo Nu/pa na hi ding hi. Topa’n a sim, a zui mi khempeuh thupha ong piak sak ta hen. Nang tawh Jesu sung ah, Sia Francis Kham\n[Sia Francis Kham pen laigelh a uk mahmahkhat ahih mahbang in laibu pawlkhat gelhkhin a, Pasian thugen zong akiva mahmahkhat ahihi. Lai agelh ciangin Pasian thu leh leitung thu kopkhawm in gelhkhawmthei ahih manin, asim nuammahmah bekthamlo a asim khapeuhmah lungsim onglawng mahmah hi. Asawtlo in Siapa laigelhte Zomi Daily pan aban aban in ongki suaksakto dinghi. Zomi Daily]\nPrevious: Ben Fortson nuntakna kiukhat pan thalakna ~ Dong Mung\nNext: Pau le Lai ~ Rev. Hen Khan Go


timestamp: atn

url: =Thanksgiving Lungdam Thuphapuak\nUnited States gam sung a om, Zomi laizom, u le nau, nu le pa, lawm le gualte aw,\n“Happy Thanksgiving Day” muak kawm-in, Zomi Innkuan USA in “Lungdam Thupha” kong puak uh hi.\nUS gam a teng mite in kumsim in abawl, ngeina hoih mahmah khat ahi, Lungdam Kohna Ni, Thanksgiving Day nilian ni hong tungkik ding hita ahih manin, ei tuipi galkai Zomite mimal khatciat inzong hih ngeina hoih lungdam kohna sungah cidam lungnuam leh daupai tak-in, ih zatsiamkim theihciatna ding in ih biak a nungta Topa Pasian in Thupha hong piakimciat tahen!\nLeitung ah lungdamna a thei minamte in mi thupi, a citak minam leh mi hampha, Thupha ngah minamte ahi uhhi. Mi lungdam khat in a lungdamna kua tung ah om hiam ci-in zong-aa, a lungdamna kokik tangtang hi. Tua bang minamte Pasian in Thupha pia bek hilo in, Leitung Thupha Namcinte tawhzong piakhawm hi, ci hi. Tua ahih man-in, ei Zomite zong hih lungdam kohna pawipi, Thanksgiving Nipi (Lungdam’ Kohna Nilian Ni) hi sak ni ci-in, tha ih kipia nuam hi.\nUS gam atung masa galtai thu-um mite zong a kipat lam-in, hamsatna tampi naphukha uh himah leh a thuphate simkawm in, ih biak a kibang ahi, a nungta Pasian tungah lungdamna pawipi bawl in lungdamna thu nako tangtang uh a, “Thanksgiving Day” cih a napatkhai uh ahihna ih theihsatek ahi hi. Tua mah bang-in ei, Zomite zong Pasian ompihna tawh kum khat khit kum khat hamsatna, lunglen khuangaihna tampi ih tuakkhamah ding hi. Tua bang dinmun tungmah tale hang, ih biak a nungta Pasian in hong nusia hetlo-aa, tu-in ei Zomite zong US gam State tuamtuam ah nasep silbawlna, pilna siamna sin theihnate a kipan US leitang tung ah, Zomite Nautual ahong kaisak zo ih biak Pasian tungah lungdam koh huai tampi om ding hi.\nEi, Zomite ih biak Topa Pasian in hong ompihna leh hong it hong ngaihnate lian mahmah hi cih phawkkawm in, Lungdam Kohna Ni pen ih innkuan ciat-in ahi zong, ih khua leh tui buppi in ahi zong, ih Zomi Innkuan kipawlna ciat-in ahi zong, cidam lungnuam takin amuak thei ding-in, Anungta Pasian in thupha hong pia tahen!\nKumsim, hibang in azat huai ni thupite ahong tun simin, ih san’sa thuphate simkhawm a, Anungta Pasian tung ah lungdam ako tawntung thei dingin US gam sung a om Zomi khempeuh tung ah ih Topa Pasian in athak in thupha hong pialai henla, cidamna, khansauna leh ki-itna, kikhualna, kipumkhatna, kithutuahna thuphate hong guanbeh tahen ci-in, Zomi Innkuan USA kipawlna min tawh Lungdam Thupha kong puak uhhi.\nPa Thang Tul Mung Suantak


url: =Salsuahna panin a hong ciahkik mite in Israel Pasian Topa}-a dingin biakinn khat a lamna thu Judah leh Benjamin mite galte in a zak uh ciangin\nZerubbabel, Jeshua, leh innkuan lutangte kiangah va pai-in amaute kiangah, "Biakinn lamna-ah ko zong hong kihelsak un; bang hang hiam cih leh note mah bangin ko zong na Pasian uh ka bia uh a, hih lai-ah kote hong koih Assiria kumpipa Esarhaddon hun lai-a kipanin note Pasian tungah biakna ka pia uh hi," a ci uh hi.\nAhih hangin Zerubbabel leh Israel sunga innkuan lutang a omlaite in amaute kiangah, "Kote Pasian-a dingin ka lam uh biakinn pen note hong lunghihmawhpih ding hilo hi. Persia kumpipa Sairas in kote hong thupiaksa bangin Israel Pasian, Topa}-a dingin ko teng guak mah in ka lam ding uh hi," a ci uh hi.\nTua ciangin tua gama teng midangte in Judah mite lungkiasakin biakinn a lam zomlai ding uh a lausak uh hi.\nAmau ngimna a tangtun theihlohna dingin amaute in a langpang dingin zum nasemte golhguk pia uh hi. Persia kumpipa Sairas huna kipan kumpi Darias hun dong hih bangin hih ngitnget uh hi.\nAhasueras in uk ding hong kipat ciangin Judah gam leh Jerusalem-a a tengte a khiatna thu tua gamah a na tengsate in lai-in a gelh uh hi.\nTua ciangin Persia kumpi Artakzaksis hun ciangin Mithredath, Tabeel, leh a lawmte uh thukimna tawh kumpipa tungah lai gelh uh a, a lai pen Aram lai-in kigelh a, Aram pau mahin kisimkhia hi.\nMenzipipa Rehum leh lai-atpa Shimshai in Kumpi Artakzaksis tungah Jerusalem tawh kisai thu a nuai-a bangin gelh uh hi.\nMenzipipa Rehum, lai-at Shimshai, leh a lawmte khempeuh, thukhente, mangpite, thuvaante, uliante, Erek khuami leh Babylon khuami, Susa khua-a om Elam mite,\nleh a lian a minthang Ashurbanipal in hong puakhia-in Samaria khuapi-ah a hong tensak mite leh Eufratis Gun langkhat a kizawhna gamsunga a om mite tung panin lai puak, a ci uh hi.\nA lai sung thu hih a nuai-a bang ahi hi: "Artakzaksis Kumpipa tungah, Eufratis Gungal gama om na nasemte in hopihna kam kong puak uh hi.\n"Nangma kiang panin ko kiang-ah a hong pai Judah mite, tu-in Jerusalem-ah tung khin uh a, a gilo, mi lehdo thei ahi khuapi pen amaute in lamkikin, amaute in a khua bulpi vel khinin, kulhpi cian a kipat khitna thu thei in.\nAmau khuapi kilam kikin kulhte kizo leh amaute in siah ahi a, mangmu ahi a, losap ahi zongin hong pia nawnlo ding uh a, a tawpna-ah kumpi hong sukkhak ding thu thei in.\nKote in kumpipa tawh thuciamna kip nei khin ka hih manun kumpipa minsiatna ka muh ding uh kilawmlo hi. Tua ahih manin nangma mai-a a semte thuciamtehna laibute a ki-etkik theihna dingin kumpipa tungah thu kong zasak uh hi. Thuciamtehna laibu sung en lecin hih khuapi pen a lehdo thei khuapi, kumpipa tung leh a ukna gamte tungah siatna a piangsak, kumpi dona a khuasungah a om tawntungna thu na mukhia ding hi. Hih khuapi a kisukcipna zong hih thu hang mah ahi hi.\nHih khuapi kilam kikin a kulhte kizo khin leh Eufratis Gungal gam na uk nawnlohna ding thu, nangma tungah kong theikholsak uh hi," a ci uh hi.\nTua ciangin kumpipa in a lai uh hih bangin thuk hi: "Menzipipa Rehum, lai-atpa Shimshai, leh Samaria leh Eufratis Gungal gamsunga om na lawmte khempeuh uh tungah hopihna lai kong khak hi.\n"Keima tungah nong khak uh lai pen a kitel takin keima zakna-ah hong kisim khin hi.\nKeimah in hih thu a kikanna ding thu ka pia a, tu-in kikantel khinta hi. Tanglai-a kipanin hih khuapi pen kumpi langah pangin, hih khuasungah lehdona leh kumpi dona a om ngitngetna thu kimukhia hi.\nA vanglian kumpite in Jerusalem-ah uk ngei-in, Eufratis Gungal gambup tungah aana zang uh a, siah, mangmu, leh losapte tua kumpite tungah kipia hi.\nTua ahih ciangin hih mite a nasep uh a khawlna ding thu pia in. Keimah in thu kong piakkik mateng hih khuapi kilamkik lo ding hi.\nHih thu tawh kisai-in na sep ding donloin ommawk kei in. Tua hi kei leh kumpi tungah siatna leh gimna hong khang ding hi," a ci hi.\nMenzipipa Rehum, lai-at Shimshai, leh amau lawmte zakna-ah Kumpi Artakzaksis tung panin a kingah lai a kisim ciangin, Jerusalem-ah amaute pai pahin Judah mite a nasep uh aana tawh a khawlsak uh hi.\nTua huna kipanin Jerusalem-a om Pasian biakinn a kisepna a khawl hi. Persia kumpi Darias uk a kum nihna dong tua bangin a khawlcip phot hi.


url: =Breaking: Stimulus Direct payment vai update (December 29, 2020) :: ZOMI DAILY\nposted on 31 December 2020 at 8:27 am Lomkholna: News, Thomasmung, USA\nTuni Senate ah President Trump ii apuak kik bill nih kikup ding leh vote ding vaihawm uh aa, khat pen “Trump’s veto of the National Defense Authorization Act (NDAA) bill” leh khat pen “stimulus check $2000 bill” vai ahi hi. Democrat makai Pu Schumer in stimulus check vai vote pah ding acih leh Republican makai Pu McConnell in block aa, NDAA bill vote pah ding acih leh Senator Sen. Bernie Sanders in objection bawl leu leu tek uh ahih manin athupi mahmah bill 2 pen tu ni ki vote thei lo in ki khak tan tuak uh ahi hi.\nHih bill 2 pen zanitak House ah 2/3 votes tawh a pass sa uh hi aa, Senate ah zong bill khat a pass zawh nang in 2/3 votes (60 votes) kisam ahih manin D leh R te atam zaw athukim uh kul ahi hi. Defense bill – NDAA sungah Big-Tech (Facebook, Twitter) te ii phattuam nading leh Sen leh Russia te ii phattuam nading tam kihel lua ahih manin Pu Trump in Veto tawh anial hi aa, Senate in 2/3 tawh akip sak uh leh belh LAW suak ding ahi hi. Zingciang nitak nai 3:00PM ciang kimu kik dinguh aa, debate kibawl kik ding ahi hi.\nPresident Trump in belh hih mipi te piak ding stimulus payment $2000 pen mipi te kisam mahmah ahih manin i pass tei tei, i piak tei tei uh kul ding hi ci in Republican senators te kiang vote tek dingin Twitter pan genkhia hi. Senate ah bipartisan vote 60 pen cing thei dingin ki gen aa, ahi zongin tulai tak Pu McConnell in Pu Trump ii hong puak kik bill nih pen anih in enkhawm, “focus” khawm ding hi hang ci hi.\nDemocrat leh Republican senators tampi te in hih $ 2000 vai ka vote ding uh hi ci in genkhia uh aa, pawl khat ten belh bill sungah $385 billion bang kibehlap ding ahih manin gam ii leibat khang ding cih patau uh in $600 tawh kicing hi aci pawlkhat om uh ahi hi. Tulai tak Georgia state ah Senators akidem ding Republican senators Pi Loeffler leh Pu Perdue ten zong hih Pu Trump hong sun khiat mipite piak ding $2000 vai nakpi takin ka thukim, ka panpih uh hi ci hi.\nSenate ah vote akilak theih nang zingciang kikum kik dingin kilamen aa, Pu McConnell in ama personal tawh a block hi phot in amau party bup ii lunggulhna hi lo hi. Tu sung teng belh Pu McConnell leh Pu Trump, R makai te kikal kizopna hoih tak khol lo in kigen hi. Hih $2000 khan ding vai pen Pu Trump ii hong thu sun khiat masak leh Republican makai tampi te ii alunggulh uh ahi hi. Democrat makai atam zaw in zong thu kim ung ci uh hi.\nZanitak hih stimulus bill $2000 khan ding vai pen House ah bipartisan vote 275-134 tawh ki kipsak (passed) aa, D leh R ten vote khawm tek uh ahih manin a pass zo ahih hi. Hi dan vai thupi te ah 2/3 votes kisam ahih manin Party khat bek votes tawh zo thei ngeilo uh aa, party nih in athukim uh, a vote huan uh kul ahi hi. Tutung House ah a pass zawh na zong D leh R ten bipartisan vote in 2/3 votes tawh a pass uh hi aa, Party khat bek ii pass hi lo hi. House ah Democrat te 2/3 om zo lo ahih manin amau guak bek tawh bill khat pass thei lo uh aa, Senate ah zong Republicans te 2/3 om lo ahih manin party khat bek tawh bill khat ki pass thei lo uh in, Party nih te ii “bipartisan vote” bek tawh ki pass zo cih i tel ciat ding thupi mahmah hi.\nFox news te report (genkhiat) na ah belh atung aa bill 2 pen zingciang kikum in debate kibawl kik dingaa, vote lak ding ni uh khensat dinguh ci hi. Vote ki lak ding pen January ni 3 ni ma tei tei ahih uh kul ding hi ci uh hi. Zani tak ka gen mah bangin Stimulus payment $600 pen Pu Trump in sign thu khin ahih manin asawt loin kingah tek dingaa, hih $2000 vai pen hong pai to to lai ding dan ahi hi. Sentate ah ki vote in hong pass leh uh mi khat ciang $ 1400 ta hong khak kik dinguh ahi hi.\nMipi ten belh tu ta dih in mipi khat $600 tawh lungkim phot ding hi aa, $2000 vai pen zong lamet bei cih om nailo aa, hong kikum to to lai ding uh ahih manin lungduai tak aa i ngak tek ding ahi hi. Hih Stimulus bill vai Update bawl to to zel ni. Hun i ngah leh LIVE pan zong update bawl ding i hih manin kimu tek ni… Ref: US Senate LIVE & website, CBS, Fox News, Breitbart News Thomas On Sian Mung (Thomas Mung Guite) Washington D.C December 29, 2020. MOMNO Media & Museum\nPrevious: ZIUSA: Lungdambawl leh kumthak 2021 thupuak\nNext: Kum thak khat (Another Year) ~ Zam Khat Kham


url: =Mi Minthang vs Mi Huzap ~ Pu Thangboi :: ZOMI DAILY\nposted on 25 February 2020 at 8:55 pm Lomkholna: Dahpihna, News, Thangboi, Zomi\nKa khangno lai in mi minthang (famous person) hih ding ka ut mahmah hi. Kei’ thu bekbek aciang aciang ah mite’n agen ding khawng ka ut mahmah hi.\nKa kum hong tampian ciang in mi huzap (influential person) hih ding athupit zawkna ka theita hi. Minthanna ih cih pen meikhu bang hilel a, theng baih mahmah hi. Ka khangno lai a ka een mahmah mi minthang tampite tu in atun abanna uh kithei nawnlo hi. Amin apuam uh zong ki zakha nawnlo hi.\nMi huzapte leuleu pen minthang vanghvangh khollo uh hi. Asih khit ciang bang un kiphawk semsem hi. Amau’ hang in mi tampi in nuntak lawh hi. Mi tampi in lampi man atot theihna ding in lamlak uh hi.\nMi minthang atamzaw in ngia lungsim nei lel hi. (Pasian’ nasem nangawn pawlkhat kihel hi). Mi minthang te’n mite’ mailam ding sang in ama’ mailam mah khualzaw lel hi. Mite’ gualzawh leh gualleh thupi masalo in amah agualzawh ding thupi masa sakpen hi.\nMi huzapte leuleu in mi’ gualzawh matut ding deihsak ngiat hi. Anngawl liang mah in mite huh nuam uh hi. Ahuh mite lawhcing peuh leh alung uh kim mahmah hi. Kuamah in zong akhan sung un phawkkha khollo hi. Asih khawng uh ciang amanphatna uh kiphawk sansan pan hi.\nZan ni (February 24) a hong nusia Siapi Thang Suan Dal kaphawkna in hih lai kagelh ahi hi. Mung Laan Thang (Tawmvei, Zangkong)\nPrevious: Khangthakte Pasian thutawh khansuah ni (1) ~ Nu Sung\nNext: Tuni kalung hong lengsak khat ~ Pu Thangboi


url: =MI HAMPHA. Gelh - GSPau - Laibu Saal\nHome > Thuluui/Articles > MI HAMPHA. Gelh - GSPau\nMI HAMPHA. Gelh - GSPau\nGelh - GSPau\nPhoto Credit : news.xinhuanet.com\nLeitung khang khat nuntakna sungah a nuai-a bang mite mi hampha taktak cih ding ahi uh hi.\n1. A ngaih tawh kiteengkhate\nMihingte pen i ngaih a tuam, i teenpih a tuam hi theipha mahmah hi. Kawlte in "A kingai khempeuh kiteengkhalo a, a kiteeng khempeuh zong a kingai hi tuanlo" ci uh hi. I ngaih khempeuh zong kiteenpih ngamlo a, i teenpihte zong i ngaihpente na hi khol lo hi. Nupa khempeuh zong a kingaih manun a kiteeng na hi khin peuhmah lo uh a, a kingailopi mah nu leh pa' thuman'na leh thu khatpeuh hang tawh a kiteeng khawng zong ki-om hi. Nupa hi khin gegu napi khan tawnin a kingai thei kiuhkeuh lo, a lungleeng thapai khawng zong ki-om tuak mawk hi. Hih bang mite pen leitung khangkhat nuntak sung adingin mihamsia taktakte ahi uh hi. Tua hi a, a ngaih tawh a kiteengkhate mihampha taktak ahi uh hi.\n2. A uuk a seemkhate\nMihingte pen i uuk a tuam, i nasep a tuam hi theipha mahmah hi. Zomi siavuanpi khat in,"Keima' uuk taktak pen lokhawh hi, siavuan ka sep pen ka pa' hong deihsakna hang hi," ci-in gen hi. Kumpi ulian khat in zong,"Keima uuk taktak pen sumbawl hi, sumbul ding nei zolo uh ka hih manin uuklopipi-in kumpi na a seem pong hi ing," ci-in gen hi. Zomi biakna makaipi khat in zong,"Keima' uuk taktak pen galkapbu hi, ka nu leh ka pate' hong deihsakna hang tawh Pasian' na a seemkha hi ing," ci-in gen hi. Sumbawlpa khat leuleu in,"Keima' uuk taktak pen kumpi ulian hi, ka pilna in a cin'loh manin a suak zolo hi ing,"ci-in gen hi. Hih bang mite pen mihamsia cih ding ahi hi. Tua hi a, a uuk mah a seemkhate mihampha taktak uh ahi hi.\n3. A duhduh ne thei-in a ne zote\nMihingte pen i duh a tuam, i neektheih a tuam hi theipha mahmah hi. Mi pawlkhat in a duh uh ne zo lua mahmah ding hi napi, a cidamna uh tawh kituaklo ahih manin ne theilo mawk uh hi. Gentehna-in voksa bang duh mahmah napi, sikhang natna nei uh ahih manin a ne ngam lo khawng ki-om thei a, niangtui bang zong duh mahmah napi, zumkhum natna nei uh ahih manin a ne ngamlo khawng zong ki-om thei hi. Pawlkhat leuleu in a duh uh ne theilua mahmah napi, zawn' luat manin ne zolo leuleu uh hi. Hih bang mite mihamsia uh ahi hi. Tua hi a, a duhduh ne thei a, zong a ne zo mite mihampha taktak ahi uh hi.\n4. Ama' nopsak pawlpi ah a omkhate\nMihingte pen i nopsak pawlpi a tuam, i omna pawlpi a tuam hi theipha mahmah hi. Pawlkhatte tanau vai hangin nuamsalopipi-in pawlpi khatpeuh ah om geigai thei uh hi. Pawlkhatte leuleu, sum leh paai khat bek ngaihsutna hang tawh ama' sanzia tawh a kituaklo pawlpi khatpeuh ah om kenkan pong thei uh hi. Numeite bang pawlpi dangah pasal a va neih uh ciangin ut ta kei leh a pasalte' pawlpi sung mahah a om tentan uh hong kul mawk hi. Hih bang mite mihamsia cih ding hi. Tua hi a, ama' lunggulh pawlpi, ama' nopsak pawlpi sungah lungkim takin a omkha mite miham taktak ahi uh hi.\n5. Ama' nopsakna khua ah a teengkhate\nMihingte in i teennopna khua a tuam, i teenna khua a tuam hi thei mahmah hi. Kawlte' paunak ah "Na nopsakna munah om ke'n la, a kilawmna munah om zaw in," cih khat a om mah bangin nuntak zon'na tawh kizui-in nop i sak khollohna khua peuhah zong kiteeng kha thei hi. Pawlkhatte leuleu amau' utna khua, amau' nopsakna khua mahah teengkha uh hi.Tua bang mite pen mihampha cih ding ahi hi.\nSia GSPau in Zomi eLibrary / Laibusaal ading in phalna hong piak ngiat ahi hi.\ndate: Thu, Apr 21, 2016 at 6:06 AM\nItem Reviewed: MI HAMPHA. Gelh - GSPau Description: Rating: 5 Reviewed By: Cinpu Zomi


url: =MUC news Page 3 || Leii ahih kei leh Pau Zatsiamna ~ MUC\nMUC news Page 3 || Leii ahih kei leh Pau Zatsiamna\nAdmin 8:31:00 PM Articles, ZOMI SDA NEWS\nLEII AHIH KEI LEH PAU (TONGUE) ZATSIAMNA\nSia Kai Za Dal\nMihing leh ganhing, pau thei leh pau theilo, ngaihsutna nei khempeuh in lungkimna leh lungbuaina, lungnopna leh hehna, itna leh muhdahna, ngaihbanna leh huatna, hoihna leh siatna, lungnemna leh lungkhauhna/ngongtatna, gitna leh gitlohna, thutak leh zuau etc... khempeuh kampau luheek leh khuahek ah kilangh-khia sak uh hi.\n"A siangtho kampau, kihona leh etteh huai gamtatna, ki-itna, upna leh sian'thonate nei ni. (1 Tim. 4:12) Kamsiam sial leng lei sangh" kici hilo hiam? Ih leii tawh Topa phat ni, Ama' min thangsak ni.\nKizopna ah pau leh ham, zia leh tong (action) kizang hi. Pau theilote zong action tawh kiho thei veve hi. Pasian minthan' nading beka sep ding thu hi. (1 Cor. 10:31)\nKam leh leii, pau leh ham hanga siatna leh thupha ngahna om zia en ni.\n1. Migilo in a leii nuai-ah gitlohna seel in khumsa a, gulneute guu huupin mualtan lei (tongue of viper) tawh mi that hi. (Job 20:16)\n2. Kimawk phat leii (flattering tongue Ps. 5:9) pen a gawl vangah hankhuk om a, pampaihna leh suksiatna ngah hi.\n3. Kihisak leii, a kiphasak pau, zuau tawh gualzawh sawm tungnung tuh leii (proud, boasting lip Ps. 12:3, 4) sih theina guu tawh kidim leii hi a, Pasian in hawlkhia, paii ding hi. (James 3:5, 8)\n4. A zuau phuak leii (lying tongue)citak lo kam (Ps. 109:2,3) thu om lopi a, mi a nasak kam (Pro. 6:17)Topa'n kihhuai sa-in a phawkna beisak ding hi.\n5. A khem leii (deceitful tongue) (Ps. 120:2) leh\n6. A manlo kam leh ham, a diklo teci panna (false witness-ing tongue Ps. 120:3, Exo. 20:16) zang leii Topa'n deih lo-in hamsiat hi.\n7. A kihilh theilo leii (untameable tongue James 3:7, 8) a kizualsak theilo leii leh a ki-uk theilo leii (unruly tongue Pro. 10:31) cihte Topa'n gimna dan pia ding hi.\n8. A phengphi leii, a thumanglo leii (froward, naughty tongue Pro. 17:4) pen zuauphuak mite' neihpi hi a, hih leii bang pen thukhenna pan suakta lo ding hi.\n9. A lampial leii, a khialhna ah a pau teitei leii (perverse tongue) in siatna pi thuak ding hi. (Pro. 17:20)\n10. Mi gensia leii, mi mawhsakna kam, min siasak kam (back biting tongue, slandering lip) a neilo te'n a lawmte' tungah siatna bawl lo hi. (Pro. 25:23, Ps. 15:3) na ci a, mi gensiatna pen anlim bangin sungtawng dongah zelsuk (Pro. 26:22, 28) a, kihhuai lua-in sih ding sunsiah (de-serve to die) na ci hi. (Rom 1:30, 32)\n11. A awk tettet leii, pau leh ham, gamdang pau (stammer-ing tongue) zangin Topa'n thu hong hilh hi. (Isai. 28:11; 33:19)\n12. Leiinip, kamzol, dangdal in guh sutan dinga, (soft tongue Pro. 25:15) hilh zawh mengmeng loh lubing, cihte zo-in hehna heikhia hi. (Pro. 15:1, 2) kam khauhin hehna tok hi.\nNgaihsun selo aa pau ziauziau, pau mengmeng (rash tongue) leii in namsau lot tawh kibangin (Pro. 12:18) liamsak hi\n14. A migi leii/kampau (gentle tongue, wholesome) in nuntakna singkung hi a, a thumang lo kam leh ham in lungtang kitamsak hi. (Pro. 15:4; 11:30; Gen. 2:9; Cf. 3:4)\n15. Zeisu pen muk leh kamtawng a sang leii, Pasian in sihna pan thokik sak hi cih a pulaak mi-in gupna ngah ding hi.\nA beisa sangin Tuucing siate, pau leh ham, a leii zatziate en in khensat siamna tawh dinmun na neih nangin hong zasak nuam ingh: (1) Mr. H in kuakua Conference a tawp zongin, ka zi ka ta a tawp zongin kei guak Conference, Conference ci-in taklam khut lamto sansan - tun tawp ta, SDA hi nawnlo lai, (2) Mr. T in Conference a nusia peuhmah, a tawkik peuhpeuh zite' niik teng ding hi hang, a thukim teng khut lam ci zawzen napi, amah nungtolh khin, "zi" niik teng tuan lo. (3) Mr. M in Mr. T zo niik khat na letsong un ci vial napi'n amah zong nungkik lel dih. (4) Mr. G in ka mit ah mittui/khitui a om laiteng Conference nusia ngei kei ning ci napi'n nusia khin hi. A mit-ah tui om nawnlo ai tam? (5) Mr. C bel sihpih ngam ing, Pasian' nasep tha ngah ing, mukpalh seksak in thugen bel nuamsa ing ci-in tawp zo hi.\n(6) Mr. RT in bel ken' sihpih ngam keng, nuntakpih ngam ing, ci napi'n tawp khin bek a, a nuntakpih ngam kei hi. Hihte dahhuai tham hi. Conference suakta taka, ut bangbang Policy thukham neilo a, sepna hilo hi. Ei leh ei aa, tuucing/siampi guai/ vak banah, tungsiah zawhthawh thu omlo in, ei budget neih dan zui a, ih siampite'n suakta taka maund policy tawh Pasian' nasep "Tuucing" nasep sepna hi. Nasepna hita leh, pau leh ham hita leh kidop siamin ih vekin gamta ni. Hin'pih ngam in zong sihpih ngam pah ni. Hoilo, vuanglo upna leh lametna tawh ih maban zom tek ni. Topa'n thupha hong pia hen.


url: =Eima le Eima Kikepna (Self Control) | Siyin Chin Baptist Church\nEima le Eima Kikepna (Self Control)\nPosted by thawngno ⋅ January 16, 2015 ⋅ Leave a comment\nFiled Under Thawngno\nNa thinsung uh chi le sa deina in na uk sak uh le thina piang a; na thinsung Thaa in a uk le, nuntakna le thin nopna piang hi. Tua ahiciang mihing khat sia, a thin sungah chi le sa deina in a uk le Pathian ngal suak hi; banghangziam cile ama in Pathian thukham ni ngawl hi, a tatak ci ciang ni thei ngawl hi. Chi le sa deina a zuite in Pathian a lungdam sak thei bua hi. Ahihang note in chi le sa hong sawl bangin na nungta bua uh hi; Pathian Thaa sia note sungah hong nungta takpi ma ahi nale Thaa ii sawl bangin na nungta uh hi. A kuama po Christ ii Thaa a nei ngawl sia in, ama neisa ahi bua hi. (Romete 8:6-9)\nIh thin le ih ngaisutna ii uk babang (emotion) theampo zui papai ngawl natu eima le eima kikepna sia, thin nopna ngana ii lampi ahi hi. Ih ngaisutna sung hong suak theampo (emotion) ii nung ih zui thak papai ngawl natu thu 4, TOPA kammal siisan in kong hawm nuam hi.\nNa ngaisutna sung nuam na sak babang (emomtion) zui papai heakin, banghangziam cile, muan huai siatbup ngawl hi. Ih ngaisutna te sia khial thei hi. Nisim ih upmawk le mann tu ih up mama thu tam mama sia akhial a nahi hunlam dam in kimu kikik hi. Paunakte 14:12 sungah Pathian kamal in “Lampi maan na sak khat in thina sung hong then thei hi.” hong ci hi. NIV sung en leang “There is a way that appears to be right, but in the end it leads to death”. Na thin sung hong piang theampo, na ngaisutna sung hong piang theampo, na emotiona theampo muang miitmiat heak in, banghangziam cile thumaan, thudik hisiatbup ngawl tha tu hi.\nNa ngaisutna sung nuam na sak babang (emotion) zui papai heakin, banghangziam cile, midangte ii ziakna banbang a ngamta vamel pa/nu na suak tu lauhuai hi. Na emotion na control bua ii na up babang, nuam na sak babang na zui ngawp papai le, midang te le, na ngaisutna feeling in khui naakphe bangin hong phe, hong zocip tu aa, na ngaisutna le ngualdangte ii sawlna theampo a zui vangeng pa/nu na suak tu hi. Na feeling le emotion bebek na zui le midangte in nangma tungah akhua-azi hong la tu hi. Midangte ciciang Satan le nungzuite cina hi. Khui naakphe bangin a kiphe mihing khat sia Satan in a uk, a deina theampo ah kai in zangh kakoai tu hi. A kidawm a kinging sa in om tawntung in. 1 Peter 5:8 sungah “Pilvang vun a, encik vilvel vun! Na ngalpa Doaimangpa sia a valhlup tu khat po zongin, tawpi hawk bangin, na kiimkot ah hong vak hi.” ci hi.\nNa ngaisutna sung nuam na sak babang (emotion) zui papai heakin, banghangziam cile, TOPA maipha na nga natu thu hi. Na emotion le na feeling na nang hong uk le, TOPA Pathian in nang hong uk thei ngawl hi. Topa 2 ii sila kiseam khawm thei ngawl hi. Na khat papo tungah khensatna (decision) na vawt tu ciang na feeling, na emotion om babang zui in thu khensatna na vawt le, TOPA Pathian sia nang ii Pathian hi nawn ngawl hi. Na feeling le na emotion sia na Topa le na Pathian suak hi. Romte 8:6 sungah “Na thinsung uh chi le sa deina in na uk sak uh le thina piang a; na thinsung Thaa in a uk le, nuntakna le thin nopna piang hi.” ci Pathian kammal mangil buatawng.\nNa ngaisutna sung nuam na sak babang (emotion) zui papai heakin, banghangziam cile, khantona ii tuinaak ahi hi. Leitung mihingpil te ii study tam mama a vawvawt zawk ciang a mukhiat thu in, thin sauna taw kidim in ngaisutna om babang a pualaak papai ngawl, feeling le emotion a control tinten te in adangte saang ngualsuak zawk, khangto zaw, khuadawk zaw ci thu ahi hi. Mihingte mai ah a feeling le emotion ki-control zo ngawl ahikom, thin uk in nge ngawp tha ahikom, maimawlna a thuak, zaatakna a taan mihing tam mama ih mu ngei hi. Paunak 5:23 ah a kiat Pathian kammal sim tawng “Ama in pumpi ki uk zawkna nei ngawl ahikom thi hi. A mamawt biingna in ama thaankuul ah puak tu hi.”\nTOPA Pathian sia ngumpa le tanpa in saang a, nangma le nangma na kipiak ciang na pumpi na thaa le na hina theampo kipia siat zo ni hi. Na hina theampo kipia siat zo ciciang na feeling, na ngaisutna le na emotion theampo zong TOPA Pathian pia siat zo na hi hunlam phawk in. TOPA Jesu na ama nung zui tu bek in hong dei hi, na feeling na ngaisutna le na emotion nung zui tu hong dei ngawl, hong awi ngawl ahihunlam tel thei tawng.\n“Tua ahikom tu pan kipan in, na leitung nuntakna uh a om laiteng, mihingte deina thin in uk sak heak vun a, Pathian deina in uk sak tavun.” (1 Peter 4:2)\nDopha: “How to deal with what you feel” by Rick Warren\n« New Year Resolution – Rev. Dr. Vungh Lian\nBible Studay – Rev. Dr. Vungh Lian (Jan 18, 2015) »


url: =Khangthak le mothakna (3) ~ Lian Tuang :: ZOMI DAILY\nposted on 7 May 2019 at 8:33 pm Lomkholna: Liantuang, News, Zomi\n8) Mo thak a tamzaw pen naungek no tawh kibang hi. Kipantah in kimakaih peuh leh zuih nop sa in lungkim mahmah hi. Ahi zongin Naungekte in khuahun lel baih in nek le dawn khempeuh a nek theih loh mah bangin mothakte a lungsim uh ngek mahmah a, innkuan sung nuntak kampauzia a ngeina lellel te nangawn khat veivei ciangin amau ading a hamsapi suak thei zel hi.\n9) Mote kicinlahna khat peuhah innkuanpihte in a huh khak ciangin alungsim uh khamuang tuam hanhan uhi.Gtn; puan kitum mangngilh a om ciangin mote khut ngakngak sese loin a mu peuh in na tum ziauziauleh a mu lo a kineih hangin kisuang kawm lungdam kawm in innsungah inntek tangthei kisa semsem hi.\n10) Mothakna inn sungah Mote in a pasal tawh a kibangin it in, a kihopih ding lunggulh mahmah hi. Amah zong innsung suak tanu bang tektek ding mah in kisin in hanciam tawntung hi. Ahi zongin tekte in a tapa uh bulphuh zaw in thu zawh pian leh aman zong a pasal neu muh nuam pah hi. Tekte gennop kammalte a pasal tung pan khawngin a zak sese ciangin a lungkia semsem hi. A pasal hawmtawh in a tekte tungah zong khasiat lawh thei dekdek hi.\n11) Tekte ading a cihtaak lualo ahih hangin khat veivei mote vai khat peuhpeuhah lunglut takin kikuppihna ahih keileh panpihna in mote ading khamuanna lianpi piang sak hi.Gtn; Mote nasep le alawmte thupi bawlna, mote van zat khat peuh hoih takin puahsak, kepsakna, thupi bawlsakna, khat veivei a cycle hoih lohna khawng bawlsakna,…,\n12) Mote in ta nih le thum a neih dongin a gen ngam nailoh thu khat om a, tua in a pasal le a tek lamte in a ma nu le pa leh sanggamte it in a thupi bawlsak ding lunggulh mahmah uh hi. A lunggulhna bek mah uh hi a, leiba bangin sik sawm lo uhi. En gige, ngak gige uh hi. Lian Tuang\nPrevious: Australia Parliament House Hall ah lungdam kohna nei\nNext: USA, Tulsa pan Tg. Sing Ngaih Lian (Vangteh, Ngaihte) in hongnusia\nUS gamsung khualzinna pawlkhat – 4\nZYA tung tawn a huhna ngah zah (19 August ciang)


url: =Zomi khempeuh tungah laikhak ~ Bob Tuang :: ZOMI DAILY\nposted on 15 March 2016 at 7:20 am Lomkholna: BobTuangpi, News, Politics, Zomi\nZOMI khempeuh; Tutung gambup ki-ukna lam ah gam makai ong sem ding(executive/head of govt& head of the Union) hong sem ding President leh Vice- president dingte tuciang2 kisansak thei hita hi. Ahizongin; amaute tulaitak a ki teelto teng(3) akip tatak na ding ahih leh anungthu uh gambup thukhunpi tawh kituak maw?Kituaklo cih a encik committee ten zingteh (15 mar;2016) tak teh hong pulakkhia ding uh aa; a aung leh akia zong ong omthei kha tak ding hi.\nTua committee’te pulakna thu asia apha ong kitheih khit tak teh Pyitaungsu Hluttaw (Amyotha hluttaw& Pyittuh hlutaw) kigawmin hithum teng meetang khai(secret voting)ding uh a; meetang tam ngah penpenpa President suak ding hi. Atam pen nihna pen vice-president-1; hong hipah dingin;President pa damlohvatna khat leh thu tuamtuam tawh akhawl leh hi VP-1; in President dinmun luahto ding hi. Meetang tawm penpenpa ahih leh VP-2; hong hipah ding hi. Gambup innpi nih kigawmah(Union parliament) ah NLD in tutna tam ngah pen ahih mah bangin ama deihsak penpente nih President leh VP-1 hong hipelmawh ding uh hi.\nTutung ZOMI te anuam lah ibat leh adah lah kibang alunghimawh leh heh athuah honkhat i omna pen mailam ZOMI hamphatna leh bitna (Zomi national interest & Zomi security) ingaihsut tak teh atawm atam hih NLD te VP sehna hangin ong phawng veve hi. Bang hang hiam cih leh Kawlte in apaulapna vuah Chin State pan VP khat lungsim picingtakin ka koih uh hi;ka aangvan mah uh hi ci’n gamdangte’kiangah na gengen lai deep ding uh a;ahi zongin thu tatak khensatna(decision making) ah isanggampa na koihlo lai ding uh hi.\nKawlgam suahtakna ngah nadingin mualtungmi leh zanggam Kawl mite(hills&mainland) teng Mikang kumpi khut sung pan manlangtakin suahtakna la khawm ding cih khat leh khat kimuanna(mutual trust) tawh suahtakna akilak khop hunma-in Kawlzang pen Mikang kumpi in (proper Burma) ci’n tuam uk uh a; ei khamtung gam teng(frontier area administration) hong tuam uk uh hi. Panglong thukimna ah thuguipi (3) om hi. Tuate in: (1) Suahtakna ngah khit tak teh mualmite amau leh amau Kawlte’khut nuam ah omlo ding amau leh amau kitualvai hawmna(self-determination)\n(2) Kawlgam phutkhia aksipi ngate ( The five big stars) kici Zomi;Kawl; Kachin; Karen; Shante kikhelin (rotation)gam makai sem ding; (3) Gambup Vaite(Union level) ah gambup khantohna ding vaihawm khawm diamdiam ding cihte ahihi. Tua hang mahin; suahtakna ngah khit 1947 thukhunpi tawh kikalsuan hun sung(parliamentary 1948-1958) sung ilawmte tengli(gam phutkhia aksipi 5 lak ah 4)in gam makai dinmun akilawm ciang khat na ngah khin uh ahih manin tutung ei Chin State hun hong tungta ahih manin ilungdampih veve hi.\nNLD VP hangin ZOMI Vai Alunghimawh Huai Diam?\nLunghimawh huai peuhmahlo hi. Tulaitak 2008 thukhunpi tawh kikalsuan hi a; Kawlgam VP in bangmah akician thuneihna(political power) neilo hi. Ahizongin avaangpha leh amin ngaih cih ciang(honourable & Ceremonial) hi a; thu tatak muibunin semtheilo hi(abeisate nih bang) hong hi ding hi. Tulaitak igam pen Democracy tawh akiteengthak hun (honeymoon period) hipan ahih manin mualmi makaipite’gengen Federal Democracy tawh ikalsuan mateng mualmite’hamphatna ding mu ibuntak kisem theinailo ding hi.\nAmasa Leenggahzuu Sangin Anunung Leenggahzu Khum Zaw!\nEi aate Innpi ah atu ngimngem gambup Innpi aateng zong amau hun ahun acintak teh hong tung lua pha mahmah ding hi. Chin State level leh Gambup Union level ah mun hong ngah tham ding uh hi. Iminam party tawh idin pen Pasian in hong lamlak ahihlam mangngilh kei ni. Tutung aa NLD te’n VP ding asehtoh uh Henry bang pen atatakin mualmite leh Chin State taangmi(representative) tatak kici theilo a; Kawlte’thuneihna tawh kalsuan NLD ii tangmi khat cileeng kikhialo ding hi.\nSingkung asuan a om mah bangin agah alo midang khat a om thei mah cih mangngilh loh ding kisam a; Pasian in agim atawlte pampaih ngeilo agah aksak veve hi;cih leitung tangthu leh Laisiangtho pan akilat mah bangin i um tek hi. Biilpi(rabbit) in agilsungah khathum sung khong bek naupaii-in; kum khat (4)vei bang nausuak hi. Saipi in ta khat asuahkhiat nadingin kum(3) sung bang sawt aa; asuah tak teh golpha mahmah hi. Thupha limcii te anunung lamah zekai ding bangin ahunlapin kingah zel a; Canan khua mopawi ah amasa leenggah sangin anunung leenggahzu akhumzawk bangin Topa’na lamdang leh Vangliatna ZOMI aw ngakin muangsiam ta in!\nPrevious: Tulaai Leitung Thuthang Tuamtuam Updates March 14, 2016\nNext: Turkey khuasung ah Suicide Car Bomb hangin mi 34 si


url: =Pumzaw Natna (Liphiat) pianma hong kihilkholh zia nam (6) :: ZOMI DAILY\nposted on 4 May 2020 at 7:39 pm Lomkholna: Article, Health\nPumzaw natna ih cih pen leitungah mihing te tam a sisakpen natnate lakah a nihna a hihi. Hih natna hong pianma a kihilkhol natnate tawmkhat ih gen nuam hi. Hih pumzaw natna cihpen namnih in kikhen thei hi. Khatna ah sihuite sungah sikhalte in sikhak in khuak nasepna ah kisamzah si lutsak theilo ahihkeh khakcip ta a hih manin khuaksung khenkhat in nasep hoihtak sem thei nawnlo ahih man a hihi.\nA nihna ah khuaksung sihuite kitapna hangin khuaksung mun pawlkhat ah si tunglo a hih manin khuaksung khenkhat in nasem lo in pumpizawt natna piangsak hi. Hibang natna hong pianma in kihilna omkhol thei natna nam(6) ensuk ni.\n(1) Mitgial (ih et pen kithuap dan a kimu)\nMit langkhat in hoihtak in amuh hang alang khatin kitel tak amuh kei leh tua pen pumzawtnatna i kihil kholhna namkhat hithei hi. Hidan pen nasep tawlman, laitam simluat man a piang hilo hi. Khuaksung sihui te kikhakna hangin mit thaguite in Oxygen (huihsiang) ngahzah ding ngah zolo ahih manin mitgialsak hi.\n(2) Khutte Ageina Sang Sauvei Hikzaw\nKhat veivei ciangin bel lupdan tuahloh manin cihik thei mah leh tawmvei sungin kamkik theilel hi. Tua angeina sang sauveizaw in a zelzel leh pumzaw natna hong pian na’ng hong lak khol cihna hi. Ahangin khuaksung i a nung lampan in a lut sihuite kikhak, kitapna pan in khutlehkhe dawnte a kem khuaklam in si kicing ngah zawhloh man a hihi.\n(3) Thu Gensawm Khat Genkhiat Ding Lian Ciang Mangngilh\nNa gen sawmsa thu khatpeuh gending hunlian ciang mangngilh cihdan na tuah zelzel leh hipen zong pumzaw natna apian ding honglak natna namkhat a hihi. Khuaksung sihuite kikhakin sipai zia manlo ahih manin ciaptehna lam khuak in si kicing a ngahloh man a hihi.\n(4) Khat Veivei Luvai Thei\nNasep kawm, lampai kawm in a hizong luvai vat cihdan natuak theihzel leh hizong pumzaw natna kipatna hithei hi. Hizong khuaksung nasep pongman lohna hang mah a hihi.\n(5) Kampau Kawmin Leilawh Manlo\nNatna khatpeuh hangin natdawn limzat luatna hong zong bel hithei hi. Ahiang hih zong pumzaw natna kipatnop manzong hithei gige hi. Lei kiloksak khuak in si hoihtak a ngakloh man a hihi. Siahuan siamte kiangah kilak in sittel sak in.\n(6) Lutang Nat Zelzel Na\nNgaihsutna sungah Migraine a tamluat ciang in lutang nasak thei hi. Himah leh hih migraine tamlo pi in lungtang a mawk nat leh pumzaw natna i kihil kholhna mah a hihi. Siahuan siamte mah kivel ciansak ding kisam hi.\nHih pumzaw natna ngahloh na ding kidal kholhna thupi mahmah hi. Nisim neklehdawn kidop huai a Cholesterol a tam annam, gtn: vokthau, ganhing thau tuamtuam, a kikhaih kikik sathau namte nek huailo hi.\nHih pumzaw natna thuak khak loh na dingin pumpi sung sisan paizia a man ding kisam mahmah hi. Sisan paizia aman na dingin nisim in nailang sungta bang kimawl in khutlehkhete tangsak, tai, siksakol tuang cihdan in khua-ul suaksak den in. Tua hileh sisan sung a om ninte siang in sisan paizia mansak a, pumpi cidamsak hi. Zatep, Kunza, zu leh guihtheih-khamtheih tuamtuam te ngawl in. Credited: Dr. Lwin Thant (MWD)/ David Thangkhek – Zomi Daily\nPrevious: US Tulsa pan Pa Lang Za Khai (Tungzang, Hatzaw) in hongnusia\nNext: Hu-ginna khiam thuhilhna khan ~ Evan. Suangh Dal


url: =KHENPI 77 - CHRISTMAS - Zomi Adventist Innkuan\nKHEN 77 – CHRISTMAS\nChristmas zong Zumkhakni hi.—“Christmas hongtung ding hi” ci in nitumna panin nisuahna, saklam panin khanglam leitungbup ah kitangko hi. Khangnote, akhancin leh uhamte khempeuh adingin lungdam hun ahi hi. Hihzah in phawkdingin Christimas in bang hiam?\nDecember 25 ni pen Jesu Christ ie suahni dingin kingaihsun hi. Ngeina tawh hong kikemto a, popular mahmah hi. Ahihhangin Honpa suahni taktak azang ihhiam, cih taksanna omlo hi. Tangthu-in hong ciangenlo hi. Laisiangtho nangawnin ani ciangen lo hi. Topa in gupkhiatna adingin kisamsa hileh kamsangte leh sawltakte tungtawnin honggen khin ding hi. Hih thuah Laisiangtho’ gamdaihna in pilna thukpi akihel ngimna tawh akiselsim ahi hi.\nTopa in pilna tawh Moses luang kiphumna seel hi. Pasianin thosakkikin vantungah lato hi. Tua thusim vaihawmnain milim biakna dalkholh nading ahi hi. Anuntak, anasep laitakin alangpan uh, mihing’ thuakzawhloh dongin azia-et uh, asih khit ciangin Pasian bangin bia dektak uh hi. Tuabang ngimna mahbangin Jesu’ suahni zong Pasianin seelsim hi. Asuahni in hihzahta in zahtak angah ding deihlohna ahi hi. Zahtakna angahna-in Pa in leitung Honpa, muanna tawh ihsanding, amawhpente nangawn ahonkhia zo pa hizaw hi. Biakna angah ding pa in Jesu Pasian’ Tapa hizaw hi.\nTuani Awlmawhlohding Hilo.—Christ suahni dingin December 25 ni in pawi ihbawl bangin naupangte maiah hih ni lungdamni hi, ci in akihilhna leh limlahna tawh kituakin, kin ngaihsunlo-in paisanding haksatna om hi. Hih hun zatna tawh ngimna hoih kisem theiding hi.\nKhangnote kidawmtakin bawlding ahi hi. Christmas ni-in amau’ gualnopna azongding, khalam lampialna khat tawh agualnopdingin mawk nutsiahding hilo hi. Hih pawi ni tawh kisai in tate ngaihsutna zangin Pasian’ lamah ih heisakding leh gupkhiatna nasepna in ihzatding ahi hi.\nTate’ gualnopna ihlungkim sak sangin aana tawh pum khaktan ding hilo hi. Hun la in, geelna tawh nu leh pa in vaihawmsak ding hi. Letsong apiaknopna uh pen Pasianin a Tapa letsonga ahongpiakna pulak nadingin bawlsak ding hi. Kei-nialin Pasian’ nasepna ah lamkhat panin sepkhiat ding pattahna zong ahi hi. Ani lianah ihlungsim koihlo-in Jesu ih itna pulakna hun hisak ding hi. Tawntung nuntakna lametna ahong piapa in eite nuntakna laigil ahi hi.\nLetsong kikhekna-in kiitna Lim.—Christmas zumkhak hun hong naitektek hi. Letsongte kipia ding uh hi. Khangnote in ngaihna akiphawksak tawntung nadingin bang letsong piading hiam, ci in buai uh hi. Letsong ngahna in anuam huai khat hia, bangzahta in neu taseleh ihngaihte kiang pan ahihnakleh kideih hi. Hihin eite hong kimangngilh nailo cihna hia, anaizawin nuntak khop zawk nading ngimna zong ahi hi.\nItna limlak letsong kipiaknain Pasian hong mang ngilhsak kei peuh leh ahoih thu ahi hi. Letsong ihpiak lehzong angahte adingin phattuamna taktak apiangsak ahihding thupi hi. Tuabang adingin Pasian’ thu theihsiam zawk nading, thuhilhnate ih it theih zawk nadingin laibu kipia lengh hoih hi. Phalbi sau sung nitak sial simding laibu kipiakding hoih kasa hi.\nNaupangte ading Laibu.—Tulai thumaan laibu tam lualo hi. Sumbei sak veve amannei laibu lakah: The Sunshine Series, Golden Grain Series, Poems, Sabbath Readings te in innkuan khat simah om leh hoih hi. Muamkhum peuh leina, naupang kimawlna leinaah ihzatte asumin khol hilengh hihbang laibute kilei zo ding hi.\nTate, tute, tanaute ading khantohna apia laibu leisak asawmte in atunga naupang laibute banah, khangnote adingin Life of Joseph Bates, The Spirit of Prophecy zong hoih hi. Hih laibute in innkuan laisal ah koihding kisam hi. Pasianin vantung panin khuavak hong piaa, innkuante in tua khuavak angahding uh hoih hi. Napiakding laibu letsongte in vantung lampi dungah khuavak ataan ahih nadingin vaihawm in.\nJesu kimangngilh Ngeiloding.—Sanggam numei pasalte aw, khat leh khat nakipiakding uh letsongte navaihawm laitakun, vantung na Lawmpa uh hong phawksak nuam ing. Amah ihmangngilhloh lam phawksak hilehang Amah lungdam ding hilo ahi hiam? Jesu, Nuntakna Kumpipa, in gupna ihngah nadingin hong kipia hi. Tua hong kipiakna tawh eitein tawntung nuntakna ihngah theih nading ahi hi.\nJesu Christ tungtawnin thupha namkim ihngah hi. Thupha ahongpia vantung Lawmpa in ihpiakkhiat itna leh ngaihna letsongte angahdingin kilawm hilo ahiam? Sanggam numei pasalte aw, naupangte tawh hong paikhawm un. Naungekte zong hong paipih un. Pasian adingin naneihna uh tawh kituakin sumpi zong hong pua un. Nalungsim tawh la sa in, naleei uh tawh phat un.\nChristmas—Pasian Pahtawi Hun.—Leitungmite in zumkhakhunte gualnopna, annekna, kisialhna, uangtatna in zang uh hi. Ahong paiding Christmas hunah sum awn tampi kibua khia dinga, kumthak ciangin akisamlopi in kiza’ang ding hi. Eite adingin ngeina leh zatdante panin kiheikhia in, akisamlopi in duh leh dahin, puansilh nikteen, leh kizepnate zanglo in Pasian’ minthan nadingin ihzang ding hi.\nHih hun ah Christ athupipen hia, Christmas hun atunciangin Ama’ minphatnate kihemkhia in, asithei mihingte kiphat hi. Amaute hemna leh poi nate adingin Amah ahong kumsuk hizaw hi.\nVantung kumpipa Jesu in Ama’ kumpi puante suahkhia in, atokhom nusia in, athuneihna hemkhia in, mawhna sungah akia khin leitung mite ahonkhia dingin hong tuaksuk hi.\nNaupangte nahilhna uhah nu leh pate in hih thu genpih ding ahi hi. Lai gual khat panin gual khat, thukhun panin thukhun khatah Pasian tungah amaute’ tavuan neih theisak ding hi. Amau leh midangte tungah tavuan neihna ahilo, khat leh khat kipahtawi in letsong kipiakding hilo hi.\nTate’ Ngaihsutna Thukawng Heisak.— Akisamlo nate leeina tawh sum tampi zat kullo-in khat leh khat tung, meltheihte tungah thusiamna kilak thei a, innkuan sungah lungnopna kitumpih thei hi.\nLetsong kipiakna amanphatnate kikhelthei ahihna tate nagenpih ding hi. Mihingte’ gualnopna hilo dinga, Pasian’ minthan nading hizaw ding hi. Amaute in amau’ nopsak ding bek ngaihsun uh ahihna genpih in.zatngei leh leitung ngeina tawh kituakin mihing’ lungkim nadingin letsong kipiaknate in Pasian pahtawilo hi. Tuabanga ngeina zuihna in Pasian’ nasepna mazangsaklo hi. Tanglai-a mipil thumte in naungek ading letsong hong puak mah uh hi.Tuabang mahin Leitung adinga ahong kipia Jesu adingin letsong ihpiakding hizaw hi. Tate ngaihsutna heisak inla, angsungkhuatna akihello, Pasian tungah piakkhiatna nei in, atapa khat neihsun ahong piakna lungdamna lak in.\nChristmas Singkung Ihnei Diam?— Christmas hun ah pawlpi in biakinn sialah Christmas singkung khat tek nei uh henla, tuate tungah piakkhiatna sumpi atawm atam in kikhai leh Pasian lungdam ding hi. (Hih thu agen laitakin pawpi in inn alamsawm laitak uh hia, innlam nading sumpi kisam uh hi. Tuni adingin kizang theinawnlo hi). Christmas singkung ihnei theiding hiam, cih dotna hong kidong hi. Neihding alunggulh nahihleh leitungte neihbangin na nei thei hi. Ahihtheih laitengin leitung tawh akibanglo theithei in nabawlding hi. Singkung ahinglai deihbang teel-in biakinn sungah nakoihna tawh mawhna tungpahlo hi. Tua mawhna in nangma lungsim tawnga natupna ah om zaw hi. Tua lungsim tawngin tua singkung tungah letsongte nakhaisak hi.\nTua singkungin sangin ahiang zong zai thei hi. Amun leh ahun tawh kituakin akivaihawm thei thu ahi hi. Ahizongin tua singhiangte ah kham leh ngun tawh akibawl piakkhiatna sumpite tawh kiluai hen. Christmas letsong dingin Amah pia un. Napiakkhiatnate uh thungetna tawh ap un.\nChristmas leh Kumthak pawite mizawngte ading ngaihsutna tawh bawlding ahhi hi. Panpih ding innkuan lian aneite huhna tawh Pasian kipahtawi hi.\nLetsong tawh adim Singkung Mawhbanglo.— Sabbath School sangnaupangte pahtawina-in akikoih Christmas singkungin mawhna hi, ci in nu leh pate in ngaihsutding hilo hi. Thupha zong hithei hi. Mite’ lungsimah piakkhiatna ngaihsut sak in. Hih kikaihkhopna in gualnop nading bek hisaklo ding hi. Hih hun pen kin omlo pawikhamna lelin ngaihsut ding hilo hi. Tuabangin angaihsunte adingin Pasian’ bilvuhna ngahlo ding uha, midangte adingin thupha sanna hiding hi. Gualnopna leh zualzanna-in akizang hih pawite pen mawhna abaanglo hunhoihin thukawng hei theihding kisam hi.\nTuani-in Mawhna kihello Nopsakna Piain.— Christian sanggam numei pasalte aw, khanglo in, Pasian kihta ding in nakawng uh nagak nai uh hiam? Acimtaak huai ni ahihloh nadingin vaihawmin. Mawhna aomlo gualnopni hisak un. Vantung in athukim pih ni suaksak un. Azawng pawlte in hih thu ah thukim pah ding uh hi. Pasian ahong piakna leh naneihna uh tawh kituakin ahaute in piakkhiatna nei un. Pasian’ nasepna akizop nading leh Pasian’ Gam akilamtoh nadingin hih Christmas hunin napiakkhiatnate uh vantung laibu sungah kiciamteh ta hen.\nPrev post ZSS 12: Khentatna Hoihlote\nNext post Santa Claus pianna thu


url: =Covid galdona tuamtuam ~ Sia Do Khup :: ZOMI DAILY\nposted on 15 August 2021 at 9:14 pm Lomkholna: Covid, Dokhup, News, Zomi\nUNAU KILUNGTUAK – Nuampite unau in “Sia aw ko unau in covid galdo nading Ks.1,027,600 hong khak nung” ci-in hong khak petmah uh ahih manin lungdamna lian mahmah hi. Unau khawng kitottot sangin kilungtuak diamdiam leng na lianpi kisem zo hi, cih amau unau pan i mu thei hi.\nMOPAWI BAWL NADING TENG HONG KHAK\nTuangpi (Steve Tuangpy, Sianmang’ Hawmtel, Pa Nang) in “Sia aw, i mipihte vei lua mahmah ing, ka mopawi bawl nading a ka khol teng ka ngaihno tawh kithukimin hong khak ung” ci-in Ks.1,000,000 hong khak uh ahih manin i kipak petmah hi. Lawm kingai ten zong dainawl khawng, niangtuisai khawng a hun bei, sum bei tang tawh i mipihte kihon thei hi, cih amau lawmta tung panin i mu thei hi.\nDavid Kim Piangte nupa in “Sia aw, ko nupa in zong i mipihte vei mahmah ung, nang zong hong it ngiat ung” ci-in Covid galdo nading Ks.1,000,000 hong khak uh ahih manin lungdamna lianpi i ko hi. Nupa khawng kinuak saksak sangin kilungtuak lehang na lianpipi kisem zo hi, cih amau nupa panin i mu thei hi.\nCOVID 19 DO NADING Ks.1,000,000\nPa Hau Kim Khual (Vaanpi’ pa Hatlangh)te innkuan in Malaysia dinmun haksa mahmah hita seleh Zomite covid 19 tawh i sih khak ding hong phal loh luat manin June 24 ni-in Ks.1,000,000 hong khak khin uh hi.\nLAINATNA FUND DING Ks.1,000,000\nTuzingsangin Sia Sum leh Sia Mung in ma hong patsak, Khitui Gospel Lainatna Fund thu i tangko ciangin “Ka lungsim hong sukha lua hi” ci-in Ks.1,000,000 mah hong khak leuleu hi.\nMore: Khitui Gospel pan Kawlpi huam Covid Huhna\nAma kammal thupi ka sak mahmah khat in “Sia aw, kei zong tagah mahmah hing, hong pantah a om loh manin khamtheih guihtheih tawh sauveipi kidiah ing, tagahte pen hong makaih hong pantah ding kisam lua hi, hih tagah pattah ding vai hanciam khawm ni” hong ci hi. Amau innkuan tungah lungdamna lianpi i ko hi. Leivui panin hong lamto Pasian phawkin i nuntakna lui phawk ciat leng meigong tagahte huh ding kep ding a thasial kua mah om lo dingin ka um hi. Sia Do Khup\nPrevious: US News Update ~ Thomas Mung\nNext: Mainawt ni ~ Dong Mung


url: =Itna bucing (Margarete Gawtier) Part 2 :: ZOMI DAILY\nposted on 18 January 2016 at 7:00 am Lomkholna: Article, ZomiQuavadis\nTua ka laibu leitegel pen saidangah lei leng pek 7 zong man lo ding hi. Banghangin ken hizaha leingam mawk ka hi tam ciin kei leh keizong lamdang ka kisa hi. Hih nungaknu tawh a kiho ngei, a kithuah ngei cihkhat lah hi lo, a lamdang himah hi.\nInn ka tunkik ciangin ka laibu leite vanzuakpa in ka innkongkhak geiah na koih khin hi. Innsungah ka lutpih khit teh Coffee dawn kawmin lupna tungpan a tangthubu pen ka et leh abumin ah “Lenon Mescow ” na kici a, ka sim suksuk leh lawm kingai nih sehnel gamah tai uh a gilkial dangtak leh gentheih haksatna namkim a thuakna thu uh na hiin, a tawpna ah a lawmnu’n thuak zo nawn lo in a lawmpa angsungah lungnuam takin si hi. Hih laibu pen Arman Duval a kici tangval khatin Margarrete khiangah kiphawkdenna dinga apiak a nahih gige lam pen a laidal nawnung penah nakigelh a, ka phawk kheh pan hi.\nTualai takin ka kongkhak ong ki kiu a, ka va hon leh tangval khualzin tungphet melpua khat ka kongkhak maiah na ding gige a, kongkhak ka honphet in hong lutsuk pah hi. Lupna tunga ka laibu koih leh nungaknu diary amuh phetin lapah a, pawmcip in kap a, naupang khem zawh loh bangin kei maiah hong kapkheh beba mawk hi. Ka theih ngei loh tangval khat ka maiah hizah a hong kap mawk cihpen lamdang ka sa mahmah hi. Tangvalpa a kap hong khawl khitciangin ” Lawmaw hih laibu tegel nana leipen lungdam mahmah ingh. Kei ka minpen Arman Duval hi.\nMargarrete pen ka it mahmah ka lawmnu hia, acinat ka theih ciangin ka zinna London pan zanhala tung dinga hong ciah vingveng ka hih leh lamkalah ka tembawpi uh hong nawngkai ahih manin ni thum ka zekai uh hi. Ka it ka lawmnu mel mu man lo ka hih manin na ka sa mahmah hi.\nParis kong tung phet in ka lawmnu vante a kizuak khiat lam hong kigen a, van leite min leh leihsa kigelhna laibusung ka et kawikawi leh na omna hong thei ka hi hi. Nang hih laibu tegel na lei na hih teh na leina zah thum in hong leisawn sak lecin cia hong thum nuam ka hi hi. Kei adingin hih laibute zaha manpha leitungah bangmah om lo hi.” ciin hong ngen negeungau hi.\n“Lawm aw i ki meltheih suakna dingin hih laibute hong leisawn keizaw inla, a khong in hong pe ningh. ” ka cihteh lungdam hong ko phapha hi.\nTangvalpa ” lawm aw kei pen ka tunna ding mun zong tung nai lopiin nang khiang hong bangsuak pah ka hi hi. Kipuah siang nailo pia hibanga kong hawh pen hong maisak in maw.” a cih khitteh hong kap kheh leuleu mawk hi. A kap mite khiangah ka omciangin nuam ka sa kei a, khem zong ka sawm kei hi. Bang hanghiam cileh a kapte pen khemkhem leng a velvel tawh kibanga kapsemsem zaw uh hi. Khem keiin thudang kikuppih lenglah heh thei mawk uh hi. Tua ahihmanin a kapte khiangah ka omteh kamkhat zong ka pau kei vet hi.\nTangvalpa pen kap kawmkawm in hong tamlo a ” Tazen aw ei Margarrete, kuama it loh kuama ngaih loh bangin don loh khoi loh in lah na si tazen a maw. Kei om in hileng hici liang lo mah ding hive cin…kamsia liang siang e maw ..ka angsung beekah a si hile cin mete …” kah hong khawl leuleu in, a khituite hong nulsiang khit teh keilam nga in hong en a, “Lawm aw Margarete tawh ka ki itna uh avekin kim takin hong gen ning in, na man khat teh laibu in hong bawl dih ve. Ken abeiteng khempeuh si ning. Gelh takpi in maw.” hong cih khit teh “Aizong tuletu in bel bangmah gen thei nai keng. Nidang ciang ci ni.\nKa lawmnu kiguina khanah ka pai hun ta. Office ah ka lawmnu khan hon theihna ding a ngen hiveng. A mel ka muh kik mateng ka lungnuam thei ken teh, kei hanga si ahih teh cikmah hun in hih ka khelhna pen keilekei kimaisak zo ngei lo ding hing” hong cih khit teh kithawi in lungdam hong koh khit teh dingto in kongkhak lam a zawt kawm in, ” Lawm aw laibu in bawl takpi ding i hi maw. ” hong cileuleu a, “Awle” ciin lukun in ka thukim pah hi. (To be continued) Francis Famthang\nPrevious: Khansau nading lampikal 7\nNext: US gamsung khualzinna pawlkhat – 16


url: =20 April 2019. Sabbath 16na I tuahkhak thute Midang tungah Pulaak ~ MUC\n20 April 2019. Sabbath 16na I tuahkhak thute Midang tungah Pulaak\nAdmin 7:35:00 PM Articles, Offertory Reading Zomi\n20 April 2019. Sabbath 16na\nI tuahkhak thute Midang tungah Pulaak\n“Tua ahih manin bang ne ding a, bang dawn ding a, bang silh ding i hi hiam, ci-in lunghimawh kei un. Gentile mite in lunghimawh penin a neihte uh hih bangte ahi hi. Hih nate khempeuh na kisap lamtak uh vantungah a om na Pa un a thei hi. Thudang khempeuh sangin Pasian’ukna le ama deihna na zuih theih nading uh thupi ngaihsut masa zaw un. Tua hileh hih na kisapna dangte khempeuh uh zong hong piathuah veve ding hi.” Matt. 6: 31 – 33.\nPenny Brink in a sanggam pasal nih leh a nu bek tawh, tuipi gei khuano khatah teeng uh hi. Pasian muang hi mah taleh kha bei kuan ciangin lunghimawh hi. Innsap piak kul, zingsang nitak an ding lunghimawh hi. Tua bang tawh Sabbath nitak khat a vekun lamsiau uh hi. A nu in sehnel lakah sumtang khat mu khia hi. A nu in tawmsukin a lak toh leh a dang sumtang khat muh beh leuleu hi. A nuta un sumtang kaikhawm uh hi. A kim a paam khua dak kawi kawi uh a, tua sum nei ding kuamah mu lo uh hi. Tua a muh sum in kaal nih sung khomding nek ding siik zo hi.\nMi khempeuh in nek le dawn, silh le teen ding kitangsam hi. Ahi zongin tuate sangin Pasian’ deihna i zon masak ding manpha zaw hi. Tua hi leh, Pasian in i kitangsapnate hong pia lo-in a om kei ding hi.\nThuumna: Pasian hong piak thuphate midang na hawmsawn hiam? Ama hoihna pulaak ding thei dingin Topa tung ngen in.\nThungetna: Topa aw, nangma hoihna hangin na tungah ka lungdam uh hi. Zingciang aa ding lunghimawh lo-in, nangma Gam a zong masa ding, nangma kamciam tawh a nungta dingin hong makaih in. Amen.


url: =Zomi sungpan Japan Gammi (Japanese citizenship) suakmasapen :: ZOMI DAILY\nposted on 29 July 2014 at 10:57 pm Lomkholna: Japan, News, Zomi\nZomi sungpan Japan Gammi(Japanese citizenship) suakmasapen\nJapan gam Tokyo aa teng Pa Khup Hen Pau (Khuppi)leh Nu Ning Za Lun te tanu Lia Hau Khan Ciang(Haupi) in Tukha 24 ni in Japan Gammi(Japanese Citizenship)hongngahta ahih man in Leivuipan in Zomi te honglamsang Pa Pasian leh Atapa Zeisu min ihphat hi.\nZomi te lakpan a ngenmasapen leh a ngah masapen zong hipahding aa kilungdam pih ciat hi. Japan gammi suahnang pen abaihloh lam ih thei sa hi aa, Lia Haupi pen Nungak lai hi cihzong ama theiloh kalin Tangval te honggensim ka hihi.\nLia Haupi in Japen gammi ahihna tawh cilehsa kibatpih Zomi te a ding natampi hongsep theihnading Thungetna ah phawkciatni.\nZomi ten Nidanglai in ihngaihsut ngam ngei loh,Hongki gen leh zong ih upzawhloh ding ahi Gampi te Minam amunmun ah akisuah\nziahziah napen,Ei mau hanciamna bek hilo in Ih Pu, ih Pi ,Ih Nu , ihpa leh Siate Thungetna te Topan namangngilh lo ahih lamzong phawkkik in Ihtuntun na ah avanglian mahmah Zeisu min Thangsak ni, Israel te bangin Thupha apia Pasian mangngilh in sat thuakthuak te ih hihlohnang hanciamciat ni.\nPrevious: ZYA Weekly News :: 25 July 2014\nNext: Tulaai Leitung Thuthang Tuamtuam Updates July 29, 2014\nWorld Cup Final kimawl laitak Pussy Riot kici Band te’n lungphona nei\nTedim khuapi ah KBZ Bank asatlo in kihong tading\nUSA, Georgia pan Tg. Khai Sawm Lian (Kaptel, Hatlangh) in hongnusia\nMisi nupikhat kivuiding in ahankuang aki doptoh laitak kiasuk in atapa denglumkha citciat


url: =Malaysia, Penang ah Myanmar gammi 2 zukhamsul in kitawng in khatpa kidawtlum :: ZOMI DAILY\nposted on 12 June 2018 at 12:50 pm Lomkholna: Malaysia, News, Sawltak, World\nMalaysia, Penang State sungah Myanmar gammi 2 zudawnkhawm in, akhamkhit uhciangin kitawng uh a, khatpa temtawh ki dawtlumkha cih NST pan kiza hi. Hih thupiang pen Sunday nitaklam 8 – 9pm kikal in thupiang ahihi.\nJalan Bukit Tambun aom Factory nasemte omna Workers’ Hostel ah zudawnkhawm in akitawng uh ahihi. Buaina, kitotna aom ciangin khuasung mite’n Police te kiangah nitaklam 8:55pm hunpawl in zasakpah uhhi.\nDawtlup athuak Myanmar gammipa pen amin Sai Ko Ko kici a, kum 20 gualpawl ahihi. Amahpen Factory Operator asem hi a, a zudawn khoppih alawmpa in temta tawh a awmsung nihveitak dawtsak hi. Tuaban ah amaitang zong temta tawh satsak hi.\nPalik thunei ahi Seberang Prai Tengah district police Assistant Commissioner Nik Ros Azhan Nik Abd Hamid in agenkhiatna ah hih kitotna pen lawmta zudawnkhawm in, akhamkhit uhciangin ki telkhial uh a, kitot kithahna apiang hiding hi ci’n genkhia hi.\nSai Ko Ko pen alawmpa in temta tawh adawtna aphualzang mahah sipah in, adawtpa leh alawm Myanmar gammi tepen tuaphual panin taikhiamang uhhi.\nTua akitawng Myanmar gammi 2 tepen tua nasepna ah asepzawh kha 2 khawngbek hipan a, anih un naseptheih nading Work Permit zong aneilotuak, illegal in aomtuak uh cisawnsawn hi.\nPolice te genkhiatna ah tua Myanmar gammi 2 te akitot, aki thahlup laitak pen Factory sung aom CCTV paninzong Video Record kimuthei cihi. Ki thahlupna ah azat uh temta pen kimukhiazo nailo a, hih buaina pen ki thahlupna Murder Case “Section 302 of Penal Code” tawh thu kibawlphot hi.\nPolice te’n hihvai tawh kisai in Factory Directors mi 2, Supervisor 1, Clerk 1 leh Nepalese Factory Operator mi 2 teng manphot uh a, thubuaina kankhiattheih nadingin thudotna neiding uh cihi.\nMore: Myanmar kumpi in cidamna lamsang ah zato siama “Nurse” azahnih in behlapding\nAdawtlum in aki ummawhpen Myanmar gammi Maung akici kum 23 leh alawmte khat ahi Naing Naing kicite hi uh a, UNHCR (United Nations High Commissioner for Refugees) Card atawi uh kici sawnsawn hi. Hih Kawl (Burmese) te gitloh ngongtatna hangin Myanmar gammi khempeuh hongki lipkhaptuam, hongki mudahtuam mahmahding hizel hi. Tuaban ah UN Card tawite zong nasepna nawngkai saktuam khading hi. Sawltak #zomidaily\nPrevious: Update: Akihhuai gamtat Raj’s Banana Leaf ansai ki khakcipsuak sakta\nNext: Motorcycle nungah atuang naupangno khat apei in zialkha in akhut kitankhia leulau


url: =Hakha ah Kumpi in Hamphatna Khatpeuh Piading\nHaka ah kumpi in hamphatna khat peuh pia ding hileh TEDIM ah zong ci-in buai khengkhang zel. Pu Khen Za Mung in thu khualna leh mailam saupi enin ZOGAM zai sak aa, ZOMI te khuapi ding Kawlpi hileh ci-in kumpi tungah na ngen ngei aa, Van Kulh in Haka khua pen ZOGAM khuapi dingin a nget uh teh kumpi in ZOMI te i gam neu ding a deihna uh tawh Vankulh ngetna na pia uh hi.\nPu Khen Za Mung in zong hibang ding sa leh TEDIM khua pen ZOGAM khuapi dingin na ngen peelmawh ding hi. Kawlte ii hong pingpei leh khembawlna i thuak lawh aa, Haka khua in hamphatna a ngah lawh uh tam mahmah ta hi. Kawlpi pen Zogam khuapi in na pia hileh tun aa hamphatna a ngah uh te pen mawk ngahlo ding uh hi. Kawlpi ah kipia ding hi.\nTua hi aa, ei sangin pilzaw, kumpi mai et siamzaw leh ZOMI te in minam ading na kisemlo in, amau sem in a ngahzaw cih hilo hi. TEDIM or FALAM pen ZOGAM khuapi na hi leh zong kumpi tungah nget kullua lo aa, hamphatna sehtan tampi tak a kingah ding hi. TEDIM in district i ngah ciangin kumpi in District Zato leh District level ii ngah ding hamphatna te deihlua in va mainsail keai kullo aa hong pia lel ding hi.\nDistrict level ii sehtan te ngah ding i hanciam sangin district ngah leng district sehtan kipiakna a om nak leh ngetkullo aa hong kipia ding hi.Township panin district ngah ding hanciam ni la, district ngah zawh ciang a kisap leh State ngah zawh ding hanciam leuleu huai hi. Tualo i ma kisuan khial lua khinta hi.\nPu Khen Za Mung in a tangzai zaw leh a huamzaw in thu a muh khitna leh a sep khitna sate a gah tu-in kinekha lo leh a sep khiatnate hangin suplawhna tuakzaw tawh a kibat hangin a gah i nek aa, ZOMI mal kim in i hamphat lawh hun hong tung ding hi.\nTua hun ciangin hong ki-eng mahmah ding aa, bangmah in ZOMI te' hamphatna hong khaktan zo nawnlo ding aa, zat i siam sawm ciat ding hi. Angsung bek khualna tawh hamphatna ngahnate i en luat loh nading hanciam ni. Z-ZOMI te hanlung ciam khangto diam?\nSrc: Global Zomi Alliance Facebook\nSocial Network te ah na Share sawnsak ve lawm.\nTheihsakna :: ZomiDaily website tungah thului & thuthak (News & Articles)suahsaknop aomleh zomidaily@gmail.com ah email tawh ki puaktheiden hi.\nLATEST NEWS & ARTICLE FROM ZOMIDAILYTulaai Leitung Thuthang Tuamtuam Updates April 30,...\nAizawl pan misi leh damlo zasakna\nVondeih Kep Ding - 23\nThuthak Tomkimcing 30 Apr 2014\nCamping - Mualhoih Info\nZomite Khuapi Kawlpi Vengsung Mawtawlam Kultal Kit\nLIKE TO GET FB UPDATE\nGoogle Search tawh na zongin!\nLATEST ZD VIDEOS2014 Myanmar Census & Zomi...\nZomi National Day 2014 Tuithang...\nTraining with Team Malaysia...\nHosted on Dedicated server by\nSTAY CONNECTEDShare on facebookFacebookShare on twitterTwitterShare on google_followGoogleShare on youtubeYoutubeShare on rssRSS\nEmail Update nadeih leh anuai ah na guangin la, Subscribe na mek in!\nHih anuai a mi (Readers) tengin nisim in Email tawh update ngahden uhhi.


url: =Hauhna in leizolo :: ZOMI DAILY\nHauhna in leizolo\nposted on 21 June 2021 at 2:42 pm Lomkholna: Article\nLa/laam siam minthang mihau mahmah ahi Micheal Jackson kum 150 nungta nuam ahih manin, aluzang pan akhemuk dong a encik den ding Siavuan siam mahmah 12 cial hi. Nisim a nek ding anletuite Datkhuaikhan ah sit dikdek masa lo in ne ngeilo hi.\nPumpi cidamna dingin kimawlna (Excercise) a makaih ding le a encik dingin nasem mi 15 koih hi. A lupna khan sungah huihsiangtho (Oxygen) ahoihbek a diik theih nadingin Technique zangh ngiat hi.\nA pumpi sunglam khutlekhe a kipan akisia om le apiakhia ding mi nei ngiat hi. Tuate nuntak khuasakna nekledawnte khempeuh aman tahuan la hi.\nA hauhna tawh anuntakna kum 150 nungta nuamin hih bangin lungmuan huaitak kikembit ahihna hangin kum 150 nungta zo dingin ki um takpi hi.\nA hizongin June 25, 2009 (kum 52) aphak in alungtang khawl hiau mawk hi. A nasem Siavuan 12 te in bangzah in hanciam mah le honkhia zo nawnlo uhhi.\nKum 150 nuntak nading ahauhna teng zeek in hizah a kikembit khat kum 52 bek nungta cih a kitheih ciangin leitungbup linglawng zo hi.\nA sih laitak 3:15pm hunin Wikipedia, Twitter, AOL’s instant Messenger te nangawn kikhak cip zah dongin leitungbup in dahpih mahmah hi. A hauh mahmah hangin ahauhna in kum 150 ciang a nuntakna leisak theilo hi.\nTua ahih manin, ih nuntakna Pasian khut sungah om hi. Ih sih hun ding aman ciangtan khin hi. Nuntak hun tom mahmah ahih manin, hauh venvan sangin lungnop hiuhiau hoihzaw hi. Hauhna thupilo cihna hilo in mi pawlkhat sum bek hau in lungsim zawngkhal (lung kham”) mahmah thei uhhi.\nMichael Jackson in hauhna tawh nuntakna alei laitak in sihna in nuihsan ding hi. Hauhna tawh nuntakna lei ding hilo a, nuntakna tawh hauhna zon ding hizaw hi. Hauhna i gen ciangin sum bek na ngaihsun pah kei un, hauhna taktak pen lungnopna ahihi.\nTawmvei nuntak sung lungnopna le lungkimna ih ngah ding thupi pen hi. It le ngaih lawmlegual leh innkuante nangawn hun pia manlo liangin hauhna thupisa in nasem den khat nahih le a hehpih huai mahmah na hihi. Na nuntakna na deih bangin na zat kei le adeih bangin nang hong zangkik ding hi. (Pasian’ deihlohte tawh zangh kei in)\nTawmvei nuntak sung nopsak nading athupi pen in bang” dinmun i tung zongin ei le ei lungkimna leh it le ngaih te tawh hunnuam zangkhawm in lungnop maitai denna ahihi. A lungnop huai loh khat ah, hihte sum tawh kilei theilo hi. Sin Thu\nPrevious: USA, Indiana pan Nu Vung Khaw Niang (Khuasak) in hongnusia\nNext: Ngap le Ngap, Pasal Takkheh! ~ Sia Pauno\nHazatna (Envy) ~ Dr. Ngul Khan Pau\nISIS te in Damascus aom Refugee Camp ii 90% ukcipta\nZogam leh Kalay Myone aa dongtuak te panpih ding hanthotna\nGualzawh khit Aungla N Sang kammal\nChristian Hymn te’ tangthu: Itna Tawh Nong Vaikhak Bangin\nVondeih Kep Ding – 82 (Dimno’ Pa)


url: =Ka muhpak US Gamthu pawlkhat (3) ~ Awn Za Pau :: ZOMI DAILY\nposted on 22 September 2015 at 8:20 am Lomkholna: Article, Awnzapau, Theihhuai\nMun khempeuhah huihpi guahpi uang phadiak hi. Natural disaster kici, Hurricane, Typhoon, Tornado, Cyclone, Ice Storm, Hail Storm, Snow Storm, Sand Storm, Dust Storm, Thunder Storm, Lightning, Freezing Rain, Torrential Rain cihte akipan khuahun sia mahmah uang mahmah phadiak a, Kawlgam bang a, pheek khat leh thopuan khat tawh do zawh ding bang hi peuhmah pal lo hi.\nA lauhuai mahmah tornado pian hun pen kumsial in May to September kha sungteng khawng hi phadiak hi. Hih hun sungah guah a zuk loh ciangin sat cihtak in sa a, ko omna Tulsa bang ka tun zawh uh kum thum kum (2011, July kha) sungin 117F dongdong sa mawk hi. Kawlgam khua hun pen hih lam khua hun tawh tehkak leng nopcih tak mah a, a nuam ahihi.\nAhi zongin atung a ka gensa amah bangin a mau gam leh lei pen khantoh cihtak in khangto in ei nisuahna lam tawh tehkak ding bang hi peuhmah lo hi. Mihing tektek a piang buang ei gam ei lei nisuahna lam gamte bang hangin hi zahta in kizekai deuh se ahiam..? Khanglui lai in ih pu ih pate’n Ni leh Kha siam cih kammal pen, gam hau gam nuamsate acihnopna in a kilimzat mahmah bangmah in, amau hoh Ni leh Kha in siam tuam pha diak takpi sese hi de hiam?.. ci in ka khuak sungah ngaihsutna tuamtuam hong phulkhia daudau thei hi. (azom omlai hi…) Agelh: Awn Za Pau\nPrevious: “Hat in Zion sem meng in na nasep ding”\nNext: Tedim Khuapi ah (22 Sep 2015)


url: =Ei Leh Ei Kitheihtelna. Gelh ~ GSPau - Laibu Saal\nHome > Thuluui/Articles > Ei Leh Ei Kitheihtelna. Gelh ~ GSPau\nEi Leh Ei Kitheihtelna. Gelh ~ GSPau\nSia GS Pau\nKineih lo uh hi:\nAmah leh amah akitheitel mite in kineihna zang lo uh hi. Pasian mai leh mite mai ah ahi bangbang in om lel uh a, a thanemnate uh zong ipbawl, seelbawl tuanse lo uh hi US President (37) na Richard Milhous Nixon in a zumkhan sung kawmtungah a galte’ min teng gelhsuak diudeu a, a tungnungpen nambat khatna ah ama’ min gelh se kici hi. Hih pen amah leh amah a kitel luat man leh kineihna a zat loh man ahi hi.\nKipilsak lo uh hi:\nMipil taktakte in cikmah hunin "Kei pil ing" ci ngei lo uh a, zong kipilsak se lo uh hi. Ahi zongin amau’ nuntakzia leh a nasepzia panin mipil ahih lam uh hong kilangkhia hi. Mihing a kipilsakteng pen a pil takpiteng hi khol lo zaw in, a pil laklawh teng peuh hizaw gige thei hi.\nKiphasak ngei lo :\nMipilpa John Flavel in, "Amah leh amah a kitheitel mite cik mah hunin kiphasak ngei lo uh hi," ci in gen hi. Amah leh amah a kitel mite kiniamkhiat uh a, gennop mahmah lel uh hi. Mihingte i kiphatsak khak theihna leh i genhak theihna pen ei leh ei i kitel loh man ahi hi. Mi pawlkhat pen eima’ hihna taktaksangin ei leh ei i kisang koih zaw thei a, ei tawh kilawm kituak lo zah in i kiphasak gum thei hi. Ei leh ei i kisang koihna zah in midangte in hong sang koih loh uh teh kiheh nuam mikmek thei hi .Tua hangin mite’ neumuhna kithuak zaw thei hi.\nKipuahphatna nei den uh :\nAmah leh amah akitheitel mite in kipuahphatna nei den uh hi. Eima’ dinmun taktak i tel loh manin kipuahphat ding kisawm lo thei hi. Victoria kumpinu in a neu lai-in sangah lai kin vet lo hihtuak hi. A siate in a hanthot niloh hangun a kilamdan’ luatna om tuan lo hi. Nikhat a Siamate khat in, "Ka tanu aw, nang pen nikhat ni teh England gam a uk kumpinu ding hi teh," ci in a gen teh Victoria zong amah leh amah a dinmun hong kitel a, tua akipan lai hong hanciam hi. A tawpna ah ni a tum ngei lo England gam a uk kumpinu hong suak takpi hi.\nMin leh zaa deih lua lo :\nAmah leh amah a kitel mite in amau tawh a kilawm akituak lo min, zaa, panmun thupi, pahtawina leh hamphatna cihte deih tuan se lo lel uh hi. 1948 kumin Israelte gam khatin hongdin’ uh ciangin Israel kumpi dingin Scientist mipilpa Albert Einstein a hopih uh leh Einstein in, "Pasian in kumpi dingin kei hong seh zenzen kei , kei mun ding hi kei" ci in na sang lo hi. Hih pen amah leh amah a kitel luat man ahi hi. Sen Prime Minister minthang Chou-En-Lai (1898-1976) in panmun khat kan deih ngei lo a, amite zong panmun khat kan pia ngei lo, ci in kigen hi. Hih zong amah leh amah akitel luat man ahi hi.\nMi hawmthawh lo uh hi :\nIndiate paunak khat ah, "Mi khatpeuh na hawmthawh ma in ama’ khedap sungah na khe thun masa phot in," cih khat om hi. Amah leh amah a kitel mite in midangte hawmthawh ngam lo uh a, amau leh amau kihawmthawh niloh den zaw uh hi. US mihaupa khat pen amah leh amah piakkhiat hat kisa, midangte hawmthawh niloh hi. A sumpi piakte koi mun ah kizang, cih a kan dingin Sen gam va zin hi. Khuano khatah tangval khat leh bawngtal khat in lo kaihna hakkol zawngin, lo kai khawm uh mu hi. Tua tangvalpa in bawngtal kap khat a neihna sung pan khat zuak a, a zuakman teng sumpi in khia hi. A zuak bawngtal mun ah amah lut a, lo kai ahi hi. Hih danin a hingtangin a kipiakkhiatna amuh a kipan ama’ sumpi piak pen gentham sa nawn lo-a, midangte zong hawmthawh ngam nawn lo hi.\nMidangte mawhsak ngei lo uh hi:\nZomite in mi thanemna kimuh siam deuh a, midangte kimawhsak nuam deuh se hi. Hih pen ei leh ei i kitel loh man hi gige hi. Abeisa lai-in Pasian mizat minthang pen 7 (top seven) sunga a kihel Jimmy Swaggart hong minsiat ciangin Pasian nasem tampi in mawhsak ngeingai uh a, hopih nuam nawn lo uh hi. A tapa mahmah in zong nakpitakin mawhsak lai hi. Tua laitakin India gam Calutta khua AG Pastor Dr.Mark Buntain in, "Keima’n thu kong ngetsak khak loh man hi, ka mawhna hong maisak in" ci in amah leh amah kimawhsak zaw hi. Billy Graham in zong mawhsak het lo hi. Galpi nihna lai in Jews mi awn 6 bang a that Adolf Eichmann, Israel Mosaic thukante in Argentina gam Buenos Aires khua ah va man uh a, Jerusalem khuapi ah hong ciahpih uh hi. Thukhenzum ah thu a kisit lai in Mosaic thukante khat in Jews biakna makaipi Rabbi khat kiangah, "Hih pa mawhnei na sa hiam" ci in a dot leh amah leh amah a kitel Rabbi pa in, "Amah sangin hoihzaw tuan peuhmah ke’ng, amah tawh kibangin mawhnei khat mah hi lel ing," ci in dawngkik hi.\nItem Reviewed: Ei Leh Ei Kitheihtelna. Gelh ~ GSPau Description: Rating: 5 Reviewed By: Cinpu Zomi


url: =A Lauhuai Khinkhian Cikhum. Agelh - Sianu Vung Hau Lun - Laibu Saal\nHome > Thuluui/Articles > A Lauhuai Khinkhian Cikhum. Agelh - Sianu Vung Hau Lun\nA Lauhuai Khinkhian Cikhum. Agelh - Sianu Vung Hau Lun\nA Lauhuai Khinkhian Cikhum\n1. Cikhum tam nek luatna in lungtang natna hong ngahsak thei hi.\nAmerica Lungtang Siavuan Kipawlna in cikhum tam nek luatna hangin lungtang kisai thanemsak a lungtang natna piangsak thei hi ci-in mukhia uh hi.\n2. Cikhum tam nek luatna in sikhum zunkhum natna piangsak thei hi.\n2010 kumin mipilte' kantelna ah cikhum kizatna hong tam semsem mah bangin cikhum ne mi zong hong tam semsem hi ci hi. Cikhum tam ne lua lehang sisan sungah a khum dat hong tamlua ahih manin sikhum zunkhum natna hong ngahsak thei hi.\n3. Cikhum pen mi a sim that nektheih khat na hi gige hi.\n2008 kumin mipilte' kantelna ah cikhum tamnek luatna in Leptin Resistance a kici anneknek hang lungkim theihloh/ gilvah theihloh natna piangsak hi ci hi. Annek ciangin Leptin a kici dat khat in pha zota ci-in lungkim theihna hong pia hi. Cikhum tam nek luatna in tua Leptin hong nawngkaaisak ciangin an bangzah taka ne ta lehang lungkim/gilvah cih om theilo ahih manin nektheih khat khit khat ne toto kha-in pumpi hong thau semsem hi. Pumpi thauna pan a kingah thei natna tuamtuamte (gtn. Sikhum zunkhum natna, sikhang natna) in hong bawmin i khan hong tomsak hi.\n4. Cikhum tam nek luatna in Cancer natna hong ngahsak thei hi.\nGilpi (Gilzial) sungah cikhum dat hong tam leh ß-catenin a kici dat khat hong piang a tua dat in cancer ngah nading tha pia hi. Nawi cancer leh Gilpi cancer a thuakte lak panin cikhum a nete pen a nelote saangin khan tom zaw hi.\n5. Cikhum lunggulhna/duhna pen khanggui kizomin piang thei hi.\nPumpi sungah Ghrelin a kici dat nam khat a haute in zu leh cikhum lunggulh phadiak hi.\n6. Zu in Sin a suksiat mah bangin cikhum in zong susia hi.\nZu dawnna in sin susia mahmah cihpen mikim phial in i theihsa ahi hi. Zu bang mah lianin cikhum in zong sin susia mahmah ci hi.\n7. Cikhum tam nek luatna in khuak thahatna kiamsak hi.\nCikhum dat tamlua leh pumpi sunga cell-te teeksak thei hi. Tua hi-a, cikhum a tam nek luate in kum tam khit ciang a kingah thei Thumangngilhbaih natna (Alzheimer's disease) ngah thei uh hi.\n8. Cikhum tam nek luatna in halung veina piangsak hi.\nA khum a duh deuh leh na khat peuhpeuh nek khit phetin kam a khuah pahlo naupangte in halung vei nuam deuh uh hi.\nCikhum pen a hoih bekin ne lehang pumpi ading a kisam dat khat mah ahih hangin tam ne lua lehang lah a lauhuai natna tuamtuam hong ngah sak thei khat hi zel hi. Nisim i nek i dawnte sungah cikhum/a khumdat tam kihel mahmah hi. Cikhum bek khiap ding hilo-a a khumlua singgah a kipan a khum kihel nektheih tuamtuamte zong kidop ding thupi mahmah hi.\n~ Ulian khat in a khumdat (30g) val nek huai lo hi.\n~ Kum 7 pan kum 10 kikal naupang khat in a khumdat (24g)val nek huai lo hi.\n~ Kum 4 pan kum 6 kikal naupang khat in a khumdat (19g) val nek huai lo hi.\ndate: Sat, May 21, 2016 at 7:04 AM\nsubject: A lauhuai khinkhian cikhum\nItem Reviewed: A Lauhuai Khinkhian Cikhum. Agelh - Sianu Vung Hau Lun Description: Rating: 5 Reviewed By: Cinpu Zomi


url: =Ka muhpak US Gamthu pawlkhat – 40 :: ZOMI DAILY\nposted on 6 November 2015 at 8:00 am Lomkholna: Article, Awnzapau, Theihhuai\nA Sih A Nat Uh Ciang In\nKawlgam suahtakna ih ngah ma pekpek in Mikangte laigelhna ah Zomite in misi it thei mahmah hi ci in hong ciaptehsa uh ahihi. Ni dang lai in a tawm pen ni 5 pan ni 11 cih bangin kikoih hi. Haksapipi in khankenh kuasah ih kiguan tangtang hi. La-angh tawh kizawngin si kilamh kawmkawmin lasa in kilam ziahziah hi.\nTu hun ciangin abeisa hun a ih zatte ih zuih nawn loh hangin, tuni ciang dong Zomite in ih sih ciangin itna kilak in si kigal in ih kipha hamtang hi. Khankenh cih kammal ih zat nawn loh hangin, sih zawh man zawh ciangin khankenh kiguat zah mah in, innteek bek hi lo a nei zo a sanggam suahpite dongin, meipum nei ganhing lianpipi ih go leuleu hi.\nCina luna ih gim mahmah ciangin Zato ah cina naak lah liang ding dongin ih umcih ngeiingaii hi. Yangon na lengah Zomite nat kiveh dan pen kim leh pam siavuan siamate in dongkholh hongsa mahmah uhhi. Cina guak koih hithiat a khawlngaksak ding sangsiik in, nat kiveh aa akiang anaii aa kiphak tangtang ding mah ih manpha sak zaw tangtang lai hi.\nHih lamah ei aa’ tawh kilehbulh linlian cih ding ahihi. A ci a lu a nat ciangin a zi a tate lo buang inh kiveh khollo uhhi. A sih uh zong ciangin pastor leh upate, innteekte sap tuamte lo buang si vui hun bawlna ah mi 40-50 kan zong pha ngei lo zaw uhhi. A vui masiah misite innah zong a kisai mahmahte lo buang kuamah dang in kipha lo uhhi. Amau innkuan dah aa khitui naptui tawh om pen mi musak nuam lo zaw uh ahihi. Mi muh lohna ah suakta takin kap nuam zaw uhhi. Kua mah tek kimanlah mahmah kim ciat ahih manin, amau hangin midang khat peuh ii vaii leh hunte a beisak ding ut lo uhhi. Kim leh paam leh mi dangte nawngkai sak nuam het lo uhhi.\nKa kikhopna Harvest Church biak inn nei pa’ Pastor John Wakefield in, lungtang natna tawh dam lo aa hong om vat tak ciangin, zato ah a kah ding leh operation a bawl ding vaii a meeltheih pawl khat theisak khol aa, tua hunsung teng peuhmah thu kong zaksak kik mateng uh, kua mah peuhmah kei tawh kimuh ding hong sawm kei un, ka inn uah hong hawh kei un.. ci zaw bung leh hi.\nTua mah bangin hi lamah sihna bangna a tuah uh zong ciangin hong sap kei ngal leh ei lam bang aa kithukhual sak aa pai ding hi lo hi. A kisam akikho teng bek mah a pai hi zaw uhhi. Khangto lua mahmah ahih manin, ei a khangto mahmah naii lo gamte tawh akilehbulh linlian ih hihi. Hun khat teh ei nisuahna lam gamte zongah tua bang hunte hong tung teitei dingin ka muangmawh hi.\nEi Zomite ih sih ciangin a innah kipha pah ngeiingaii a hun kibawl pah ngekhngekh hi. Innteekte a’dingin ih heh ih dah noptuam takpi ahih manin ahoih mahmah kihehnepna ahihi. A hi zongin a khangto gamte ah mawtaw car vive tawh kipai ahih manin, mawtawte lampi dungteng dim zihziah hi. A veeng a paamte vahna ciahna ding nawng kai sak hi. Amau hih bang dan na zang ngei nawn lo uh ahih manin, sihna dahna ahih hangin dongkholh hongsa mahmah uhhi. Pil vaii hongsa het lo khong uhhi. Tua hi aa ei Zomite zong a sawt lo aa, amau deihna bang aa ih gamtat theih ding ih zuih loh aa phamawh ding hun hong tung teitei ding hi.\nPrevious: Mihing sa ne Cannibals\nNext: NLD leh ZCD ki banglo, Zomite ading ZCD a piak huaizia


url: =Tedim ah Ninu’s Research Lunch cih Laibu hawmkhiatna le kimuh khopna kinei :: ZOMI DAILY\nposted on 3 December 2017 at 7:25 pm UTC+9:30 Lomkholna: News, Tedim, Zomi\n3/12/2017|Phualva Lungtuak Media :: Tuni in Chin state sungah Numei kipawlna alianpen te lak-ah khat ahi NiNu(Social Justic For Chin Women) ten 2015-2016 kum sungah research(thuzon khiatna) aneih uh muh theih laibu in ong suahto a hih laibu pen Chin Acts pansan in akizongkhia ci-in genna nei hi.\nAgenbehna ah Hih laibu pen Chin state – Cikha pan Paletwa ciang le Rakhine gam lam-ah chin akici namke le Asho chin te naleng ciangdong ahuam in research akibawl hi-in kicin pah cihbel omlo dinga kum khat sungah sepzawh zah hih theihzah in akibawl ahi ci hi.\nChin state sungah minamkee te pen ipau ilai kibanglo atam mahmah hangin abulpite atamzaw kibangin gawmtuah theileng akibang tam mahmah ci in genbeh hi.\nMore: 2017 – 18 Sumkum in Tedim huam, Gamgi Khantohnang Belpawl Sum tawh kisem dingte\nNINU(Social Justic For Chin Women) pen tuma kum nga lai a Phalam/falam khua pan ong kipan khia hi-in Chin numei le mipite’n dan/upadi kitello in akisamlona le tuak ding lohpipi kituak mawk hi cih teng genkhia beh hi.\nMailam ah Zo-ngeinate Myanmar Upadi te tawh etkak in iteltek nading in tha kipia tek hang ci in genbeh hi. Phualva Lungtuak Media\nPrevious: Itna, itna (Love) ~ Lengtong Pauno\nNext: Kuala Lumpur, Jalan Ipoh aom mawtaw sungah gulkhat kivial venvan


url: =Na muhna laih in - TUNGZANG NEWS\nTua leh a tawpna ah cihna ding a bei ciangin Biak Inn-a, Father pa khat thungen sak dingin sam hi. Father pa in mihau pa' mit hong vel sak leh a mit a hoihkik theihna ding thu khat hong mu khia hi. Tua in mihau pa mit pen green color (a-eng) bek tawh kituak in color dang tawh kilem lo cih ahi hi. A-eng bekbek tawlpi khat sung mumu leh dam ding cih thu ahi hi.\nNipikal khat khit pawl ciangin Father pa zong sum haupa veh dingin hong paikik hi. Huang kongkhak cingte in zong a Pu uh mit dam lohkik ding patua banah a Pu uh kihta ahih manin Father pa puantual kangpi le a sam, a mai, a khut le khe teng a-eng-za hong zut sak uh hi. Nasemte in "Father aw hong telsiam in, ka Pu uh a mit in a-eng bek en thei ahih man hi" ci-in thum dep uh hi.\nTua leh Father pa zong sum huapa gei hong tun teh nui kawm sa-in hopih-a, "Na mit in na khempeuh a-eng ding a muh theihna dingin mitlimlang maan eng kituah khat lei ziau le teh hih zahin buai liang leh sum tampi bei in na inn le na vente a-engza na zut kisam lo ding hi, Za-zutin pan ding hi le teh leitung bup za-zut theih ding sa kha na hiam?" ci-in thu hilh hi.


url: =PA LIAN TUAN THANG (NEIH KHUP) TANGTHU - TUIMANG first TECHNOLOGY CENTER\nPosted by Tuimang Vangkhua on September 16, 2021 at 2:21am\nKum nih ka phak laitak 1988 kum in ka nu in hong sihsan a,Tagah ka hihman in inn nasep tu-itawi,Singpuak,Ansuk cih te ka siam mahmah hi.Tan 8 leh tan 10 ka sim laitak in Tonzangmyone ai in Hakha ah Bawlung sui ding in nih vei hong kiteel a ka pai den hi.\n2004 kum tan 10 laiphi khit ciang in Mizoram ah sum thalawh ding ka pai a mawtaw nungzui ka sem hi. 2005 kum Christmas ciang khua ah ka ciah a,Pasian hong geelsakna leh meltheih te hong dei-hsakna tawh Malaysia ka pai hi.Malaysia ka om sung in thong kha 7 ka kia ngei hi.Malaysia ka om sung khuapihmi a kua mapeuh deidan om lo in haksatna a tuak te innah om sak in ka hih theih zah uh tawh ka huh zel uh hi.\nNovember 10,2008 kum ciang Sia Tuan Za Khup leh Nu Dim Sawm Niang te tanu Lia Ciin Deih Lian tawh ka ki teeng uh a,Pasian min tawh Rev.Lian Za Huam in hong letthat hi.Tuimangkhua mi gamdang a tung teng ah Pasianmin tawh ki letthat masa pen ka hi uh hi.\nMalaysia pan in December 7,2009 ni in USA lam zuan in ka leng uh a,December 9,2009 ni in USA gam Knoville khua ka tung uh hi.Knoville khua pan AMC Pawlpi tawh ki thu za in Bus khat tawh hong pui uh a,tua ni pan tu ciang dong AMC Pawlpi tawh khut ki len in Pasian ading na ka sem khawm uh hi.\nAMC Pawlpi kem Siapa Rev.Pau Khan Lian hong deih sak na leh hong vaihawm pihna tawh nasep kangah a,kum khat val deuh Press Operator ka hihi,2015 kum in Groups Leadka ngahhi.2019 ciang Su-pervisor cih bang in nasep kangah to hi.Tuimangkhua mi pan Groups Lead leh Supervisor ngah masa ka hih na tawh Tuimang Vontawi Kipawlna (USA) in Pahtawina Laipi hongpia uh a,hih ciang ka tun na Pasian tung,nasep hong zon pih Siapa tung leh khuapihmi te tung ah lungdamna lian mahmah hi cih kong pulak hi.\nUSA ka tun cil un Biakinn ki tuam neih zo nai lo a Mikang te biakinn kawm in i ki khawm zel hi.Tua hi mah leh Pasian thupha tawh Biakinn mun ki lei in Biakinn i lam a,2018 kum ciang AMC Biakinnpi ki zo in Biakinn thak hon pawi i bawl hi.Tua lai ah Pasian tung thupha dawh na in Vok khat ko innkuan min tawh ka go uh hi.Tu kum 2021 ciang Siamahnu Man Deih Cing in Ordination hong ngah a Siampi thupha dawhna leh Siamahnu lungdampihna tawh ko innkuan min in Vok khat ka go kik uh hi.\nTu in Pasian thupha tawh ta pasal 5 ka nei uh hi.\n1.Tg, Robert Kap Muan Lian\n2. Tg, Khup Mun Thang Lian\n3. Tg, Lian Suan Vaan Thang\n4. Tg, Jabez Sawm Khai Thang\n5. Tg, Lal Suan Mang Thang\nPasian thupha hong piak na leh hong kep na te lungdamkohna tawh Agape Mission Church (AMC) kum 10 cinna "Tin Jubilee " Pawipi ah Bawngtal khat go in Pasian tung ah lungdamkohna ka nei hi.\nKa nu Niang Lam Siang in hong phawk na la\n( A ) Tung PaSian aw Von Tuan zingzin Tg bangdam ding sian in lumbang sunghen aw ci ingh e..\n( B ) Lumbang sung hen ken ci ing a banzal sesum nongleng sak a luankhi tawh naubang nasang ingh e ...\nPA LIAN TUAN THANG TE INNKUAN (NASHVILLE,USA)


url: =Judson’ Sawlbawk Kawlgam ah kuangkuang lai ~ Dr. Pau Khan En :: ZOMI DAILY\nJudson’ Sawlbawk Kawlgam ah kuangkuang lai ~ Dr. Pau Khan En\nposted on 12 June 2016 at 8:47 am Lomkholna: Article, Biakna, Paukhanen\nJudson’ Sawlbawk Kawlgam ah kuangkuang lai (Judson Bush Is Still Burning in Myanmar) ~ Rev. Dr. Pau Khan En\nKawlgam sunga Tuiphum Pawlpite-a kipan leitung mun tuamtuam a va tung Kawlmi Tuiphum Pawlpite in kum sim July kha Nipini nihna pen Judson Nipi (a) MBC Nipi ci-in ciamtehin biakpiakna limci tak nei uh hi. A hang pen Judson topate nupa Kawlgam hong tun uh 1813 kum July 13 ni phawk kawmin thupuak nasepna lamah lungsim a hat mahmahna uh kepsuak nading cih ngimna hi. Judson topate nupa neih, mei bang a kuang, thupuak nasep nopna lungsim mitsak lo-in Tuiphum pawlpite leh pawlmi khempeuh’ sungah a kuansuak nading thalakna hi.\nIzipt gam ah bawlsiatna thuak Pasian’ teeltuam mite a honkhia dingin Pasian in sawlbawk kuang khat tungtawnin Moses sawl hi. Tua mah bangin mawhna sunga bual Kawlgam sunga mite a honkhia dingin Pasian in mawhna sunga utna lungsim a nei Judsonte nupa hong sawl leuleu hi.\nThupuak nasep nadingin Judson’ sawlbawk ahi mei banga kuang thupuak nopna lungsim pen 1813 kumin kipan a, tuni dong mit lo-in kuangsuak lai ahih manin zong Kawlgam ah Tuiphum thupuak nasep damdamin mailam a nawt thei ahi hi. Tua hi a, bang hangin tua banga thupuak nopna lungsim Judsonte nupa kiangpan kipanin thupuak naseem dangte leh Tuiphum pawlpite sungah mei bangin kuangsuakin thu-um mite’ lungsim phonglo thei hiam, cih (motivations of Christion mission) thu i kikum ding hi\nKhristian thupuak nasepna tangthu i et ciangin Khristiante in sumtha, mihing tha tampi zangin thupuak nasep sem uh, cih kimu thei hi. Tua bangin a zatna uh a hang pen gamvai kipuakna, nuntak khuasakna, leh mihing kizop kithuahna cih thute hang hilo-in Lai Siangtho in seploh phamawh dingin a sawlna ( biblical imperatives) leh a hansuahna (motivations) hang hi. Tua banga sawlna leh hansuahna thu nam li om hi.\nA. Tunglam Panin Thupiakna (Command from Above)\nKhrih in leitung ah kum thum sung na a sep khit ciangin van a kah ma-in a nasep maban zom dingin nungzuite sawl hi (Mt.28:18-20; Mk.16:15-18). Leitung bei mateng pawlpite’ sep suaksuak dingin tunglam panin hong kipia ahi a nunungpen Khrih’ thupiakna pen tuni-a Khristian pawlpite sep masakpen ding vaipuak lianpi hipah hi.( The last command of Jesus Christ now becomes the first concern of the churches today).\nTunglam panin Khrih’ hong piak thupiakna ahih manin Khristian pawlpite’ nialtheih hilo hi. “ Tunglam panin kipia thupiak peuhmah sep le seploh ding vai nautaangte’ kikup theih nading thu om lo a, man ding leh sep ding bek om hi” ( An order is not to be discussed but to obey) ci-in galkap mangpi Montgomery in gen ngei hi. Maan mahmah hi. Tuni-a Khristian pawlpite zong tunglam pana Khrih hong piak thupiakna mangin leitungah thupuak nasep sepna sepkhiat ding bek om hi.\nKhrih’ thupiakna mangin thupuak nasep sepna pen tuni-a pawlpite nungta uh ahihna lim hi pah hi. Thupuak nasep a sem lo siam mipil Emil Brunner in “Mei pan a kuan ciang bekin a nungta ahihpat mah bangin pawlpi pen thupuak nasep a sep ciang bekin a nungta hipan hi” (As the fire lives by burning, the church lives by mission) na ci hi.\nThupuak nasep le seploh ding vai kikupna pen thupuak nasep a seem nuamlo pawlpite’ paulap zonna hi a, a kizen zolo pawlpite gam ah thupuak nasep a sem Hudson Taylor in, nikhat, tuikia mi khat tuakkha hi. Tuikiapa hotkhiat nadingin a kiim a paam mite kiangah huhna ngen hi. Tua mite in amau thaman ding tuazah tuazah ci-in a nget ciangun Hudson Taylor in a ngetzah uh neilo ahih manin a khiap nadingun deek hi.\nTua bangin thaman ding kideekin a ciak ngeingai uh sungin tuikiapa na si ta hi. Khristian pawlpite zong thupuak nasep seem ding maw, seem lo ding; sep le zong bang ci sep ding; sum tha, mihing tha bangzah tawh kipan ding; bang ci bangin seem lehang a bei phatuam thei ding, cih thute a kikup laitakun mawhnei mi tampi tak na si khinta uh hi.\nTua hi a, tuni-a Kawlgam sunga om Khristian pawlpi khempeuh in thupuak nasepna kipat photphot ding kisam hi. Hun mawk beisaksak ding hilo hi. Thu-um mi khempeuh’ sep ding, pawlpi khempeuh’ sep dingin Khrih ngiat in tunglam panin thu hong piak hi a, tua pen Pasian piak vaipuak hi pah hi. Thangah-huai thu khat ah tunglam pan a hong kipia thupiak ahi tua Sawlpina (The Great Commission) pen “Hun bei dongin note hong ompih tawntung ding ka hihna thu phawk ta un” cih Ciampina (The Great Promise) tawh kithuahkhawm pah hi. Thupuak nasep a seem pawlpite Khrih in nusia cih bang om ngeilo hi.\nB. Nuailam Panin Kahna Awging (Cries from Below)\nKhristian thupuak nasepna a hansuah thu nihna pen nuailam panin mihingte’ kahna awging hi. Thupuak nasep (mission) cih kammal pen Latin kammal missio pan hong pai hi a, sawlkhia (sent) cih khiatna nei hi. Pasian in nuailama om, a piansak mihingte’ kahna awging hangin khat bek a neih a Tapa Jesuh Khrih leitungah hong sawl hi (Jn.3:16). Bawlsiatna a thuak Ama teeltuam Israel mite’ kahna awging hangin amaute honkhia dingin a sila Moses sawl hi (Pai.3:7-11). Khrih thupuak nasep cih pen bawlsiatna thuak minamte kiangah va pai-in tua a thum a taute’ suahtak nadingin na va sem cihna hi.\nMihingte pen Bawlsiat netniamna tuamtuam hangin gimna natna thuakin om uh hi. Tua pen mawhna thaman zong hikha ding a, thumaanlo hun paizia, thumaanlo gamvai kipuakzia cihte hang zong hi thei hi. Mihing kizop kithuahna thu-a om angsung theihna, kideidanna, kipaampaihna cihte hang zong hi thei lua hi. Tua bang dan hun paizia hoihlote hangin mi tampi tak mihingin a pian thaman uh omlo-in leitunga a nuntak uh a mawkna suak lel hi. Nuntakna ah lungkimna ngah zolo-in thumin tau-in om uh hi. Tua bangin nuntak ding nangawn haksa sa-in lungsim na-a a om mite kiangah lam-etna tawh kipawl lungdamna thu hopsawnna pen thupuak nasepna hi.\nHun khat lai-in thupuak nasepna cih ciangin pawlpite in hih leitung pan suahtak nading thu, vantung gam tun nading thu cih ciang bekin ngaihsun ngei uhhi. Nuntakna pen leitung hun leh vantung hun ci-in khen nih suah uh a, thupuak nasep cih pen vantung hun ading bekin kiseem danin ngaihsun uh hi. Ahi zongin thupuak nasep ngimna bulpi pen leitung nuntakna pan vantung gam nuntakna ah tun nading, cih ciang bek hilo-in hih leitung mahmah ah Pasian’ deihna bangin nungta-in Pasian ‘ deihna tawh kituak, Pasian’ Kumpigam phut ding, cih hizaw ahihlam thupuak nasemte in hong mukhia uh hi.\nTua hangin hih leitung mah ah Pasian’ Kumpigam phutin tua panin a cingtaakzaw ahi vantung nuntakna lam ah kalsuan ding, cih pen thupuak nasepna ah a thupi masapen khatin koihin tua bangin seemkhia uh hi. (The cries of the people below determines the scope of mission and the gospel).\nKhrih’ hong puak lungdamna thu in mihingte’ nuntakna bup huamkim ahih mah bangin thupuak nasepna in zong mihingte’ nuntakna bup huamkim hi. Taksa lam, lungsim lam, kha lam a nusiat cih bang om lo a, vekpi-a huamkim thupuak nasepna hi. Mihingte’ kahna aw leh thumna aw a ginna mun khempeuh pen Khristian thupuak nasep sep nading phualte hi pah hi. Pasian in mihingte Ama lim le mel sun dinga a bawl ahih manin it mahmah a, mihingte a honkhia dingin khat bek a neih a Tapa hong sawlkhia hi. Tua hi a, mihingte’ kahna awging pen thupuak naseemte kiangah “ Hong pai ve un” ci-a sapna “ Makedonia Sapna Awgingte” ahi hi.\nC. Sunglam Panin Khrih’ Thatang Sawlna (Compulsion of Christ from Within)\nThupuak naseem makaipi sawltak Paul in “Lungdamna thu genlo in ka om thei kei hi; Gen kei leng kei adingin haamsiatna hi” ci hi. (1 Cor. 9:16). Tua mahbangin Paul in zumna launa bangmah neilo in mite kiangah lungdamna thu genkhia hi. A hang pen lungdamna thu theilo pi in mite si a siatna a tun ding uh Paul in paammaihsa mahmah in amaute honkhia nuam ahih man hi. Lam khat in ci lehang hotkhiatna ngahlo mite siatna a tun ding uh pen Paul in hehpihhuaisa in lunghimawh ahih manin amaute kiangah suahtakna leh hotkhiatna thu genkhhia dingin thupuak nasep a seem ahi hi.\nPaul in hihzah in thupuak nasep sep nopna lungsim a neihna a hang a kankan ciangin thu dangdang hang hilo in “Khrih’ itna in thatang kaih” ahihna thu mukhia hi. “for the love of Christ compels me” (2 Cor. 9:14). Thupuak nasepna a hang bulpi pen lungsim sunglam pan mawhnei mite hehpihin siatna ah a tun loh nadingun huhnopna lungsim, itna lungsim neihna hi. Mawhnei mite tungah hehpihna leh itna neih theihna pen mihing ci le sa hang hilo in Khrih’ itna hang hi. Judson topa a kipan thupuak nasem dinga tuipi galkhat lam pek pan hong pai thupuak nasemte khempeuh in a lungtang sung-uah Khrih itna ii thatang sawlna ngah hamtang ding uh a, tua sawlna a man manun Kawlgam hong tung thei uh hi.\n1908 kuma Zomite kiang hong tung Cope topa in hong kuankhiat ma, amah a sawlkhia pawlpite kiangah a nunungpen thugenna a neih lai in hih bangin khauh tak in na pulak hi. “ Hih mun, hih pawlpi ah a nungta lai in kong tun leh ka min hong laihsak un” (If I come back alive to this place and this church, please change my name).\nKhrih Topa kiang pan in a ngah tua itna hangin Cope topa in America ciahkik nawnloh ding leh Zomite ading a nuntakna beidong sepsak dingin khensat hi. Tua mah bangin Zomite ading a nuntakna pia takpi a, 1938 kumin Hakha khua ah a leitung nuntakna nusia hi. Lungdamna thu a za ngei nailo Zomite kiangah luang khamin lungdamna thu hong puak a, lai neilo in tangthu leh thu le la kici peuhmah kam bek tawh a ciamteh Zomite adingin itna tak tawh lai hong phuat sak hi.\nLungtang sung pan Khrih itna ii thatang kaihna, sawlkhiatna, satsuahna cihte om lopi a kisem thupuak nasep pen zuaupi hi a, a huutpi hi. Khrih piak ahi lo, thudang khat peuh hang a lawpna le utna tawh kisem thupuak nasep pen thupuak nasep maan hilo hi. Tua hi a, thupuak nasepna ah pualam lawpna (external motivations) kici peuhmah bulphuh khalo in Khrih itna leh hehpihna ii thatang kaihna (compulsion) leh satsuahna, tawsawnna cihte bek mah bulphuh ding kisam hi. Tua hileh bek Khristian thupuak nasep pen thupuak nasep maan taktak hipan ding a, i thupuak nasepna zong Khrih sep bangin kisem thupuak nasep hong hipan ding hi.\nD. Kiim le paam Thu Omziate Khuadakna (Conciousness of conditions Around)\nPasian piansak leitung pen a nopci mahmah khat hi a, tua hangin zong Pasian in bangmah a om nailo sung pan a kammal tawh nate khempeuh a dawldawl in a piansak khit sim in “Hoih hi” ci-in lungkimna tawh na pulak hi. (Pian. 1:10, 12, 18, 21, 25, 31). Tua a piansaksa, a hoih mahmah nate khempeuh kisia lo in a kip tawntung nadingin mihingte tungah a cing a keem ding leh a puah a zuun dingin vaipuak lianpi khat na ap hi. (Pian. 1:18; 2:15)\nVaipuak piakna a ngah mihingte in a vaipuak uh zolo ahihna thu mihing masate tangthu tungtawn in kithei thei hi. Keem lo, zuun lo bek thamlo in Pasian piansaksa nate susia lai uh hi. Singkung lopate mawkzat gawp uh a, mualpi mualneute kolhsak gawp uh hi. Ganhing nam tuamtuamte ci mang ding zah dongin beng gawp uh hi. Tua hangin Eden Huan ii pianpih hoihna zong mawhnei mihingte hangin mel kisia in etlawmna bei hi. Tua kisiatna huhau in khua hun zong a tuungin a hoih mahmah, a maan mahmah kimlai hong kitukalh gawp ta hi. Khuahun kitukalh manin ankung tawmna, nek le dawn haksatna leh kial tunna ciang nangawn hong piang hi. Tua panin zawnna, guktatna buluhna cihte a kizom in hong piang pah hi.\nPawlpite thupuak nasepna I etkik ciangin mihing hotkhiatna (anthropological sotereology – human salvation) bek masak uh ahihna kimu thei hi. Pasian piansaksa van le lei leh nate awlmawh kha vetlo uh hi. Kum zalom 20 bei hun ciang dong mah pawlpite thupuak nasepna ah mihing bek kimasak in kiim le paam van le nate kinusia cip hi. Ahi zongin kum zalom 21 sunga thupuak nasepna ah pawlpite in a huamkim thupuak nasepna kinbawl in tha neih tawpin a sep ding uh kisam hi. A hang pen a cingkim Pasian hotkhiatna sungah mihingte bek hilo in piansak nate khempeuh zong a thak in kipuahpha kik ding ahih man hi. (Rom. 8:18 -25).\nKiim le paam na khempeuh kisiatna leh piansak nate pheeng zatna pen Lai Siangtho tawh kituak lo thu hi a, tua a kisia sak thei thu le late hepkhiat ding leh kiim le paam awlmawh nadingin kihansuah ding cih pen tuni a thupuak nasepna sungah helloh phamawh thu hita hi. Mihing hotkhiatna (human salvation) bek bulphuh lo in kiim le paam bup hotkhiatna (ecological salvation) zong i thupi lak ding hun hong tungta hi.\nTua bangin thupuak nasepna behlaploh phamawh dingin zong kiim le paam thu om ziate in hong toto ta hi. Pasian in pawlpi pualam ah Ama thupuak nasep (missio Dei – the mission of God) sem in mihingte’ tangthu leh mihingte bualna kiim le paam puahpuah ta hi. Tua bangin Pasian’ deihna a tangtun theih nadingin Pasian’ thupuak nasepna ah kihel in mapangin leitung ading nungta ding cih pen tuhun a, Khristiante’ seploh a phamawh thupuak nasep hita hi.\nGamlapi pek panin Kawlgam hong pai thupuak nasemte 1966 kumin a vekun a gam ciat-uah kiciahsak khin hi. 1966 kum panin tuni ciangdong Kawlgam thupuak nasepna pen Kawlgam sunga om thu-um Khristiante’ hanciamna tawh nungta suaksuak hi. Gamdang thupuak nasemte a om nawnloh uh ciangin tualsung pawlpite leh thu-um mite in sepzia sepdan a tuamtuam tawh maban zom in thupuak nasepna kizom paisuak sak uh hi. Nidangin thupuak nasepna (mission) pen gamdang pana hong pai mite’ vaipuak nasep dan bekin kimu a, tua mite bek pen thupuak nasemte (missionaries) dan in kingaihsun hi.\nTu in ahih leh thupuak nasep cih pen pawlpi panin leitung ah sawlkhiatna hi ci-in kisaang ta hi. Pawlpi sunga om thu-um mi khatciat zong pawlpi pualam leitungah thupuak nasem dingin sawlna a ngahte hi ci-in muhna maan kineita hi. Thupuak nasem dingin hong hansuah Judson’ sawlbawk pen Kawlgam ah kuang suaksuak lai hi. Tua bangin Judson’ sawlbawk tuni dong kuang lai ahih manin pawlpi kim leh thu-um mikim zong leitungah kuankhia in thupuak nasep nakpi in sep lai ding kisam hi. Mei banga kuang Judson’ sawlbawk kum 200 cin phawkna pawi i bawl ding hun 2013 kum ciangin Kawlgam ah Pasian deihna tuibang tungin Kawlgam, Pasian’ Itna Gam a suah theih nadingin tha thak khat vei la kik ciat dih ni. Revd Dr. S. Pau Khan En (Kum Zalom 21 Aading Khristian Theology)\nPrevious: Jesu sungah a thak in nuntakna\nNext: Good news! ZGF kiphuan dekdek ta!\nPhone limetlua numeikhat Escalator ah tuksuk in khuaphawklo\nBang hangin Zu ngawl ding kahiam? ~ T. Sawmlian\nAizawl News (07 September 2014)\nCold War i cihcih bang hihiam? ~ TK Lian\nSingapore pai zawh kum khat val thu ki zalo\nChristian Hymn te’ tangthu: Thupha Na Ngahsa Ngaihsun Pha In\nMaldives gamah tuisik dawnding omlo in cimawh mahmah\nZAUS in pahtawina ngah